Mosisi Gyi Saenae Boka Ne Azo | Ngakula Baebolo Ɛzukoalɛdeɛ\nBɛbɔle Gyihova Ɛwɔkɛ\nYizilayɛma vile Yigyibiti la, kɛyɛ siane nwiɔ anzi bɛradwule Saenae Boka ne abo na bɛyɛle bɛ azokoɛleɛ wɔ ɛkɛ. Gyihova vɛlɛle Mosisi wɔ boka ne azo na ɔhanle ɔhilele ye kɛ: ‘Menliele Yizilayɛma ngoane. Yemɔti saa bɛtie me ne na bɛdi me mɛla zo a, bɛbayɛ me menli titili.’ Mosisi hɔhanle edwɛkɛ mɔɔ Gyihova hanle hilele ye la hilele Yizilayɛma. Duzu a bɛyɛle a? Bɛbuale kɛ: ‘Debie biala mɔɔ Gyihova ɛha kɛ yɛyɛ la yɛbayɛ.’\nMosisi vole hɔle boka ne azo bieko. Gyihova hanle hilele ye wɔ ɛkɛ ne kɛ: ‘Me nee wɔ badendɛ wɔ kenle nsa anzi. Bɔ menli ne kɔkɔ kɛ bɛmmaba Saenae Boka ne anwo.’ Mosisi hɔhanle hilele Yizilayɛma kɛ bɛziezie bɛ nwo na bɛdie Gyihova.\nKenle nsa anzi, Yizilayɛma nwunle ɛsɛlɛmanye yɛɛ amungu kumɔɔnwo wɔ boka ne azo. Eza bɛdele ezulehululɛ kpole yɛɛ aweɛne ɛnelɛ. Akee Gyihova dwule boka ne azo kɛ senle la. Yizilayɛma ahonle dule kpalɛ yemɔti bɛ nwo wosole bɛ. Boka ne kpusule kpole bie na esike ngome yile zo. Aweɛne ne ane hɔle anwuma kpalɛ. Akee Nyamenle hanle kɛ: ‘Mame a mele Gyihova a. Bɛmmasonle awozonle biala.’\nMosisi hɔle boka ne azo, na Gyihova vale kɛzi ɔwɔ kɛ menli ne sonle Ye na eza bɛyɛ bɛ nyɛleɛ la anwo mɛla maanle ye. Mosisi hɛlɛle mɛla ne na ɔgengale ɔhilele Yizilayɛma. Bɛbɔle ɛwɔkɛ kɛ: ‘Debie biala mɔɔ Gyihova ɛha kɛ yɛyɛ la yɛbayɛ.’ Bɛbɔle Nyamenle ɛwɔkɛ. Noko asoo bɛbali zolɛ?\n“Fa wɔ ahonle muala nee wɔ ɛkɛla muala nee wɔ adwenle muala kulo Gyihova wɔ Nyamenle ne.”—Mateyu 22:37\nKpuya: Duzu a zile wɔ Saenae Boka ne azo a? Ɛwɔkɛ boni a Yizilayɛma bɔle a?\nAdendulɛ 19:1–20:21; 24:1-8; Mɛla ne 7:6-9; Nihɛmaya 9:13, 14\nFa nwa awie Fa nwa awie Bɛbɔle Gyihova Ɛwɔkɛ\nlfb ɛzukoalɛdeɛ 23 m. 60-61


Edwɛne 143 | Yintanɛte Zo Baebolo | Ewiade Fofolɛ Ngilebɛbo\nNyamenle anwo nzuhɔne ku me kɛ azɛlɛ resee la\n‘Mesuzu ɛ sa anloa gyima ne mɔ anwo’ (5)\n“Kilehile me maa menyɛ mɔɔ ɛkulo la” (10)\n‘Maa wɔ sunsum kpalɛ ne ɛhile me adenle’ (10)\nDevidi ayɛlɛyelɛ edwɛne. 143 O Gyihova, tie me asɔneyɛlɛ;+Tie me modolɛ nzɛlɛlɛ. Bua me kɛ mɔɔ wɔ nɔhalɛlilɛ nee wɔ tenleneyɛlɛ ne de la. 2 Ɛ nee wɔ akɛlɛ mmadi edwɛkɛ,Ɔluakɛ awie biala ɛnrɛhola ɛnrɛli benle wɔ ɛ nyunlu.+ 3 Kpɔvolɛ ne ɛlɛfoa me ɛsesebɛ;Yetietia me nwo zo wɔ azɛlɛ ne anwo. Yemaa medɛnla awozinli nu kɛ menli mɔɔ ɛwu dɛbadɛba la. 4 Me anwosesebɛ* ɛlɛwie;+Me ahonle ɛyɛ titilii.+ 5 Mekakye dɛba ne;Medwenledwenle wɔ gyima ne mɔ amuala anwo;+Mesuzu ɛ sa anloa gyima ne mɔ anwo kpalɛ.* 6 Metɛlɛ me sa nu mekile wɔ;Mele* kɛ azɛlɛ resee mɔɔ ɛ nwo nzuhɔne ɛlɛku ye la.+ (Sila) 7 O Gyihova, bua me ndɛndɛ;+Me anwosesebɛ* ɛlɛba awieleɛ.+ Mmafa ɛ nye ɛfea me,+Anrɛɛ mebayɛ kɛ menli mɔɔ ɛlɛkɔ ewule kuma* nu la.+ 8 Maa mende wɔ ɛlɔlɛ kpundii ne nganeɛ nwonlomɔ nu,Ɔluakɛ meva me nwo medo ɛ nwo zo. Kile me adenle mɔɔ ɔwɔ kɛ medua nu la,+Ɔluakɛ wɔmɔ a meba wɔ ɛkɛ a.* 9 O Gyihova, die me fi me kpɔvolɛma asa anu. Wɔ ɛkɛ ne a mekpondɛ banebɔlɛ a.+ 10 Kilehile me maa menyɛ mɔɔ ɛkulo la,+Ɔluakɛ wɔmɔ a ɛle me Nyamenle a. Wɔ sunsum ne le kpalɛ;Maa ɔhile me adenle wɔ azɛlɛ sɛsɛ* zo. 11 O Gyihova, wɔ duma ne ati, bɔ me ngoane nwo bane. Wɔ tenleneyɛlɛ ne ati, die me* fi ngyegyelɛ nu.+ 12 Wɔ ɛlɔlɛ kpundii ne ati, ye me kpɔvolɛma fi ɛkɛ;*+Sɛkye menli mɔɔ gyegye me* la amuala,+Ɔluakɛ mele wɔ sonvolɛ.+\n^ Hibulu aneɛ nu, “sunsum.”\n^ Anzɛɛ “Mesukoa ɛ sa anloa gyima ne mɔ kpalɛ.”\n^ Anzɛɛ “Me ɛkɛla le.”\n^ Anzɛɛ “Ɔluakɛ memaa me ɛkɛla zo wɔ ɛ nyunlu.”\n^ Anzɛɛ “tenleneyɛlɛ azɛlɛ.”\n^ Hibulu aneɛ nu, “maa bɛyɛ koonwu.”


“Nyamenle Edwɛkɛ Ne Bagyinla Ɛkɛ Dahuu”—Ayezaya 40:8 | Debiezukoalɛ\nKENGA YE WƆ Afrikaans Albanian America Mumule Aneɛ Amharic Amis Angola Mumule Aneɛ Arabic Argentina Mumule Aneɛ Armenian Armenian (West) Australia Mumule Aneɛ Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivia Mumule Aneɛ Boulou Brazil Mumule Aneɛ Britain Mumule Aneɛ Bulgarian Catalan Cebuano Chichewa Chile Mumule Aneɛ China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chol Chuvash Cibemba Cinyanja Colombia Mumule Aneɛ Croatian Cuba Mumule Aneɛ Czech Czech Mumule Aneɛ Dangme Danish Digor Douala Dutch Ecuador Mumule Aneɛ Edo Efik English Estonian Ewe Fijian Filipi Mumule Aneɛ Finnish Finnish Mumule Aneɛ Fon French French Mumule Aneɛ Ga Garifuna Georgian German German Mumule Aneɛ Giliki Giliki Mumule Aneɛ Guarani Gujarati Gun Haitian Creole Hausa Herero Hibulu Hiligaynon Hindi Hiri Motu Hungarian Hungary Mumule Aneɛ Ibanag Icelandic Igbo Iloko India Mumule Aneɛ Indonesia Mumule Aneɛ Indonesian Isoko Italian Italy Mumule Aneɛ Japan Mumule Aneɛ Japanese Jula Kabiye Kamba Kannada Kenya Mumule Aneɛ Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Mumule Aneɛ Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malawi Mumule Aneɛ Malay Malayalam Mam Mambwe-Lungu Marathi Maya Mazatec (Huautla) Mbunda Mexico Mumule Aneɛ Mingrelian Mixe (North Central) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguay Mumule Aneɛ Persian Peru Mumule Aneɛ Pidgin (Cameroon) Polish Polish Mumule Aneɛ Ponapean Portugal Mumule Aneɛ Portuguese (Brazil) Punjabi Quebec Mumule Aneɛ Quechua (Ancash) Quechua (Bolivia) Romania Mumule Aneɛ Romanian Russia Mumule Aneɛ Russian Samoan Sango Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovakia Mumule Aneɛ Slovenian Solomon Islands Pidgin South Africa Mumule Aneɛ Spain Mumule Aneɛ Spanish Sranantongo Swahili Swahili (Congo) Swati Swedish Tagalog Taiwan Mumule Aneɛ Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Venezuela Mumule Aneɛ Vietnamese Waray-Waray Wolaita Xhosa Yoruba Zande Zapotec (Isthmus) Zimbabwe Mumule Aneɛ Zulu\n“Ndile nwoso, ndotolo kɛnlɛma kpa, noko Nyamenle edwɛkɛ ne bagyinla ɛkɛ dahuu.”—AYE. 40:8.\nEDWƐNE: 95, 97\nKƐZI NYAMENLE EDWƐKƐ NE GYINLANLE . . .\naneɛ mɔɔ kakyi la anloa ɛ?\nmaanyɛlɛ nu nzenzaleɛ nloa ɛ?\nedwɛbohilelɛ nwo dwazotia nloa ɛ?\n1, 2. (a) Saa tɛ Baebolo ne a, anrɛɛ kɛzi ɛbɛlabɔlɛ bayɛ ɛ? (b) Duzu a baboa yɛ amaa yɛade Nyamenle Edwɛkɛ ne abo kpalɛ a?\nSAA tɛ Baebolo ne a, anrɛɛ kɛzi wɔ ɛbɛlabɔlɛ bayɛ ɛ? Anrɛɛ ɛnrɛnyia folɛdulɛ kpalɛ wɔ ɛbɛlabɔlɛ nu. Anrɛɛ ɛnrɛnyia kpuya mɔɔ fale Nyamenle, ɛbɛlabɔlɛ nee kenle bie anwo mualɛ mɔɔ tɔ ɛnzolɛ nu la. Anrɛɛ ɛnrɛnwu kɛzi Gyihova nee alesama lile wɔ tete ne la.\n2 Ɔyɛ anyelielɛ kɛ yɛnle tɛnlabelɛ ɛhye anu la. Gyihova ɛva ye Edwɛkɛ Baebolo ne ɛmaa yɛ. Na yebɔ ɛwɔkɛ kɛ nuhua edwɛkɛ ne bagyinla ɛkɛ dahuu. Ɛzoanvolɛ Pita hwenle adwenle hɔle Ayezaya 40:8 azo. Ngyɛnu zɔhane ɛnvale Baebolo mumua ne anwo; noko, edwɛkɛ mɔɔ sunsum ne maanle bɛhɛlɛle la fale edwɛkɛ mɔɔ wɔ Baebolo ne anu la anwo. (Kenga 1 Pita 1:24, 25.) Nɔhalɛ nu, saa yɛlɛ Baebolo ne wɔ aneɛ mɔɔ yɛte ɔ bo kpalɛ la anu a, yɛbanyia zolɛ nvasoɛ. Menli mɔɔ anye die Nyamenle Edwɛkɛ ne anwo la ze ye zɔ. Ɛvolɛ dɔɔnwo mɔɔ ɛze la, menli bɔle mɔdenle hilele Baebolo ne abo, bɛhyɛle bɛmaanle awie mɔ ɔnva nwo kɛ bɛkpɔle bɛ na eza bɛ nwo hyelele bɛ la. Ɛnee bɛ nee Nyamenle mɔɔ “ɔkulo kɛ ɔdie menli kɔsɔɔti na bɛnyia nɔhalɛ ne anwo nɔhalɛ ndelebɛbo la” yɛ adwenle.—1 Tim. 2:3, 4.\n3. Duzu a yɛbazuzu nwo wɔ edwɛkɛ ɛhye anu a? (Nea mɔlebɛbo nvoninli ne.)\n3 Wɔ edwɛkɛ ɛhye anu, yɛbazuzu kɛzi Nyamenle Edwɛkɛ ne gyinlanle (1) aneɛ mɔɔ kakyi, (2) maanyɛlɛ nu nzenzaleɛ nee (3) Baebolo edwɛbohilelɛ nwo dwazotia nloa la anwo. Kɛzi edwɛkɛ ɛhye mɔɔ yɛbazuzu nwo la baboa yɛ ɛ? Ɔbamaa yɛanyia anyezɔlɛ kpole yɛamaa Nyamenle Edwɛkɛ ne. Eza ɔbamaa yɛanyia ɛlɔlɛ kpole yɛamaa Baebolo ne nee ye Kɛlɛvolɛ ne.—Maeka 4:2; Wlo. 15:4.\nANEƐ MƆƆ KAKYI\n4. (a) Kɛzi aneɛ kola kakyi ɛ? (b) Duzu a kile kɛ yɛ Nyamenle ne ɛmbu aneɛ bie ɛndɛla bie ɛ? Kɛzi ɛhye maa ɛte nganeɛ ɛ?\n4 Mekɛ ɛlɛkɔ la aneɛ kola kakyi. Edwɛkɛ agbɔkɛ nee edwɛkɛ bie mɔ ndelebɛbo bahola ahakyi bɔkɔɔ. Bie a ɛbahola wɔava kɛzi aneɛ ngakyile mɔɔ ɛte mɔɔ yehakyi la kɛ neazo. Zɔhane ala a Hibulu nee Giliki aneɛ mɔɔ bɛvale bɛhɛlɛle Baebolo mbuluku dɔɔnwo la de a. Adwuleso Hibulu nee Giliki le ngakyile fi Baebolo mekɛ nu ɛdeɛ ne anwo. Ɔti, ɔwɔ kɛ awie biala, bɔbɔ menli mɔɔ bɛte adwuleso Hibulu nee Giliki mɔɔ bɛkulo kɛ bɛte Nyamenle Edwɛkɛ ne abo la kenga mɔɔ bɛhile ɔ bo la. Bie mɔ te nganeɛ kɛ ɔwɔ kɛ bɛsukoa tete Hibulu nee Giliki ne amaa bɛahola bɛagenga Baebolo ne wɔ aneɛ mɔɔ bɛlimoa bɛvale bɛhɛlɛle la anu. Noko ɛhye ɛnrɛboa bɛ kɛ mɔɔ bɛsuzu la. * Ɔyɛ anyelielɛ kɛ, ɛnɛ bɛhile Baebolo ne amuala anzɛɛ ye foa bie abo bɛhɔ aneɛ kɛyɛ 3,000 anu la. Ɔda ali kɛ, Gyihova kulo kɛ “maanle nee mbusua nee aneɛ” kɔsɔɔti nyia ye Edwɛkɛ ne azo nvasoɛ. (Kenga Yekile 14:6, ɔbdw.) Asoo ɛhye ɛmmaa ɛmbikye yɛ Nyamenle ne mɔɔ ɔlɛ ɛlɔlɛ na ɔnyɛ nyeyenu la kpalɛ ɔ?—Gyi. 10:34.\n5. Duzu ati a ɛnee King James Version ne sonle bolɛ ɛ?\n5 Aneɛ mɔɔ kakyi la noko ka aneɛ ngakyile mɔɔ bɛhile Baebolo ne abo bɛhɔ nu la. Bɛyɛ Baebolo bie ɛkɛ ne ala a, bɛte ɔ bo kpalɛ noko ɔbayɛ ekyi la ɛnee nuhua ɛnla ɛkɛ ne kpalɛ. Maa yɛva Baebolo mɔɔ bɛhilele ɔ bo bɛhɔle Nrelenza nu la kɛ neazo. Bɛlimoa bɛyɛle King James Version ne wɔ ɛvolɛ 1611 anu. Ɔrayɛle Nrelenza Baebolo mɔɔ liele duma la anu ko, na ɔnyianle tumi kpole wɔ Nrelenza aneɛ ne azo. * Nɔhalɛ nu, King James Version ne anva Nyamenle duma anli gyima fane dɔɔnwo. Ɛnee duma “Gyihova” finde wɔ ngyɛnu ekyi bie ala anu, na ɔvale edwɛkɛkpɔkɛ “AWULAE” mɔɔ bɛhɛlɛ ye mgbole la ɔlile gyima wɔ Hibulu Ngɛlɛlera ne anu, ɛleka mɔɔ ɛnee Nyamenle duma ne finde la. Bɛvale edwɛkɛkpɔkɛ “AWULAE” mɔɔ bɛhɛlɛ ye mgbole la bɛwulale Kilisiene Giliki Ngɛlɛlera ne ɛleka bie mɔ wɔ mɔɔ nzinlii bɛpelentele la anu. Wɔ adenle zɔhane azo, King James Version ne maanle bɛnwunle ɛleka mɔɔ ɔfɛta kɛ Nyamenle duma ne finde wɔ Ngyekyeleɛ Fofolɛ ne anu la.\n6. Duzu ati a yɛ nye die New World Translation ne anwo a?\n6 Noko, ɛvolɛ dɔɔnwo pɛle nu la, King James Version ne anu edwɛkɛ agbɔkɛ dɔɔnwo kpale nwo. Zɔhane ala a ɔde wɔ alimoa Baebolo mɔɔ bɛhilele ɔ bo bɛhɔle aneɛ gyɛne anu a. Ɔti, ɔnyɛ yɛ fɛ kɛ yɛnyia New World Translation of the Holy Scriptures ne wɔ aneɛ mɔɔ yɛka ye ɛnɛ la anu ɔ? Ɛnɛ bɛhile Baebolo ɛhye amuala anzɛɛ ye foa bie abo bɛhɔ aneɛ mɔɔ bo 150 la anu, ɔti menli dɔɔnwo ɛlɛnyia bie. Nyamenle Edwɛkɛ ne mɔɔ anu la ɛkɛ la ka yɛ ahonle. (Edw. 119:97) Mɔɔ hyia kpalɛ la, bɛva Nyamenle duma ne bɛwula ɛleka mɔɔ ɔwɔ kɛ ɔfinde wɔ Ngɛlɛlera ne anu wɔ New World Translation ne anu la.\nANEƐ MƆƆ MENLI DƆƆNWO TE Ɔ BO\n7, 8. (a) Kɛmɔti a ɛnee Dwuuma dɔɔnwo mɔɔ de aze wɔ ɛvoya nsa K.Y.M. ye la ɛnde Hibulu Ngɛlɛlera ne abo ɛ? (b) Duzu a le Giliki Septuagint ne?\n7 Ɔyɛ a, maanyɛlɛ nu nzenzaleɛ mɔɔ kɔ zo wɔ ewiade la maa aneɛ mɔɔ menli ka la kakyi. Kɛzi Nyamenle ɛnlea kɛ menli asa baha Baebolo ne wɔ aneɛ mɔɔ bɛte ɔ bo la anu ɛ? Tete neazo bie baboa yɛ amaa yɛade ɔ bo. Yizilayɛma anzɛɛ Dwuuma a hɛlɛle Baebolo mbuluku 39 mɔɔ limoa la a. Bɛdabɛ a bɛlimoa “bɛvale Nyamenle edwɛkɛ nwuanzanwuanza ne bɛwulale bɛ sa nu” a. (Wlo. 3:1, 2) Noko ɔkadwu ɛvoyia nsa K.Y.M. ye la, ɛnee Dwuuma dɔɔnwo ɛnde Hibulu aneɛ ne abo. Duzu ati ɔ? Konim mɔɔ Alɛzanda Kpole ne lile la maanle Giliki Belemgbunlimaanle ne anu dɛlɛle. (Dan. 8:5-7, 20, 21) Mɔɔ ye belemgbunlimaanle ne anu ɛlɛtɛlɛ la, ɔmaanle ye maanlema ne anu dɔɔnwo hanle Giliki, na Dwuuma mɔɔ dele kpondenle la noko hanle Giliki aneɛ ne bie. Mekɛ mɔɔ Dwuuma dɔɔnwo ɛlɛka Giliki la, ɔmaanle ɔyɛle se kɛ bɛbade Hibulu Ngɛlɛlera ne abo. Kɛzi bɛlile tɛnlabelɛ ne anwo gyima ɛ?\n8 Ɔkadwu ɛvoyia nsa K.Y.M. ye avinli la, bɛhilele Baebolo mbuluku nnu mɔɔ limoa la abo bɛhɔle Giliki nu. Bɛhilele Hibulu Ngɛlɛlera ne mɔɔ ɛha la abo bɛwiele wɔ ɛvoya nwiɔ K.Y.M. ye anu. Ɔti, bɛravɛlɛle Baebolo mbuluku ne mɔ kɛ Giliki Septuagint. Septuagint ne a le Hibulu Ngɛlɛlera ne kɔsɔɔti mɔɔ bɛlimoa bɛhilele ɔ bo la.\n9. (a) Kɛzi Septuagint ne nee alimoa ngilebɛbo gyɛne boale Nyamenle Edwɛkɛ ne kengavolɛma ɛ? (b) Hibulu Ngɛlɛlera ne foa boni a ɛ nye die nwo kpalɛ a?\n9 Septuagint ne boale kpalɛ maanle Dwuuma mɔɔ ka Giliki la nee menli gyɛne holale gengale Hibulu Ngɛlɛlera ne. Nea kɛzi bɛ nye liele kɛ bɛdele anzɛɛ bɛgengale Nyamenle Edwɛkɛ ne wɔ aneɛ mɔɔ kɛkala ɛrayɛ bɛ sua zo aneɛ la anu a! Nzinlii, bɛhilele Baebolo ne foa bie mɔ abo bɛhɔle aneɛ gyɛne le kɛ Syriac, Goth nee Latɛn nu. Mekɛ mɔɔ menli ɛlɛkenga Ngɛlɛlera Nwuanzanwuanza ne wɔ aneɛ mɔɔ bɛte ɔ bo anu la, ɔda ali kɛ bɛ nuhua dɔɔnwo anye raliele foa bie mɔ anwo kpalɛ kɛmɔ ɔde ɛnɛ la. (Kenga Edwɛndolɛ 119:162-165.) Nɔhalɛ nu, ɔnva nwo kɛzi aneɛ kakyi la, Nyamenle Edwɛkɛ ne ɛgyinla ɛkɛ.\nBAEBOLO EDWƐBOHILELƐ NWO DWAZOTIA\n10. Duzu ati a menli dɔɔnwo annyia Baebolo ne bie wɔ John Wycliffe mekɛ zo ɛ?\n10 Mekɛ dɔɔnwo mɔɔ ɛze la, tumivolɛma bɔle mɔdenle kɛ bɛnrɛmaa koahweabanema ɛnrɛnyia Baebolo ne bie. Noko, nɔhavoma bie mɔ bɔle mɔdenle kɛ bɛmaa menli dɔɔnwo asa aha Baebolo ne bie. Bɛ nuhua ko a le John Wycliffe mɔɔ dɛnlanle aze wɔ England wɔ ɛvoya 14 anu la. Ɛnee ɔze kɛ ɔwɔ kɛ awie biala kola kenga Baebolo ne. Ye mekɛ zo, ɛnee menli dɔɔnwo mɔɔ de England la ɛtɛtele Baebolo ne anu edwɛkɛ ne ɛlɛ wɔ bɛ aneɛ nu. Duzu ati ɔ? Ɔluakɛ, ɛnee Baebolo bolɛ yɛ se yɛɛ ɔwɔ kɛ bɛfa bɛ sa bɛkɛlɛ mɔɔ wɔ ɛkɛ ne la bie. Ɔti, ɛnee menli ekyii bie a lɛ Baebolo ne bie a. Bieko, zɔhane mekɛ ne ɛnee menli dɔɔnwo ɛngola kenga. Menli mɔɔ hɔle asɔne la dele kɛ bɛlɛkenga nuhua edwɛkɛ ne bɛahile bɛ wɔ Latɛn nu, noko ɛnee ɔle aneɛ dɛba mɔɔ menli mɔɔ bɛangɔ sukulu la ɛnde ɔ bo a. Kɛzi Gyihova nleanle maanle menli asa hanle Baebolo ne wɔ bɛ aneɛ nu ɛ?—Mrɛ. 2:1-5.\nƐnee John Wycliffe nee awie mɔ kulo kɛ bɛmaa awie biala nyia Nyamenle Edwɛkɛ ne bie. Ɛlɛ ɛhulolɛ zɛhae ɔ? (Nea ɛdendɛkpunli 11)\n11. Kɛzi Wycliff Baebolo ne boale ɛ?\n11 Wɔ 1382, bɛyɛle Nrelenza ngilebɛbo ne mɔɔ nzinlii bɛravɛlɛle ye Wycliffe Baebolo ne la. Wycliffe ɛdoavolɛma ne maanle Baebolo ne liele duma. Kɛmɔ ɛnee Wycliffe ɛdoavolɛma ne kulo kɛ koahweabanema te Nyamenle Edwɛkɛ ne la ati, bɛdiale bɛhɔle namunamu mɔɔ wɔ England la azo bɛhɔhanle edwɛkɛ ne bɛhilele bɛ. Ɛnee Wycliffe ɛdoavolɛma ne ta kenga Wycliffe Baebolo ne foa bie kile menli mɔɔ bɛkɛyia bɛ la, na bɛgyakyi mɔɔ bɛhɛlɛ la bie bɛmaa bɛ. Bɛ mɔdenlebɔlɛ ne zole ma kpalɛ, na ɔmaanle menli anye liele Nyamenle Edwɛkɛ ne anwo.\n12. Kɛzi ɛsɔfo ne mɔ yɛle Wycliff nee ye ɛdoavolɛma ne ɛ?\n12 Duzu a ɛsɔfo ne mɔ yɛle a? Bɛkpɔle Wycliffe, ye Baebolo ne yɛɛ ye ɛdoavolɛma. Asɔne mgbanyima ne yɛle Lollardsma ne kpɔdekpɔde na bɛbɔle mɔdenle kɛ bɛbanwu Wycliffe Baebolo ne bie na bɛazɛkye ye. Mɔɔ Wycliffe wule bɔbɔ la, bɛbule ye kɛ ɔle atuadelɛnli. Ɔda ali kɛ bɛnrɛhola bɛnrɛhwe awie mɔɔ yewu la anzo. Noko, ɛsɔfo ne mɔ zale Wycliffe mbowule guale zo, bɛyelale ye na bɛvuandinle nzonle ne bɛguale azule Swift ne anu. Noko ɛnee menli dɔɔnwo kulo kɛ bɛkenga Nyamenle Edwɛkɛ ne na bɛte ɔ bo, na asɔne ne angola anzi ɛhye adenle. Ɛvolɛ ɛya pɛle nu la, menli mɔɔ wɔ Europe nee ewiade ɛleka gyɛne la bɔle ɔ bo kɛ bɛkile Baebolo ne abo na bɛapenlete ye wɔ aneɛ mɔɔ menli dɔɔnwo kola te ɔ bo la anu.\n“NYAMENLE NE, MƆƆ KILEHILE BƐ MAA BƐYƐ KPALƐ”\n13. Anwodozo boni a yɛlɛ a? Kɛzi ɛhye maa yɛ diedi nu mia ɛ?\n13 Ɔnle kɛ Kilisienema nyia adwenle kɛ Nyamenle a vale ye sunsum ne boale maanle bɛhilele Septuagint, Wycliffe Baebolo, King James Version anzɛɛ ngilebɛbo gyɛne biala abo a. Noko saa yɛneɛnlea kɛzi bɛhilele Baebolo ɛhye mɔ abo la a, ɔda ali kɛ: Kɛmɔ Gyihova bɔle ɛwɔkɛ la, ye Edwɛkɛ ne bagyinla ɛkɛ dahuu. Asoo ɛhye ɛmmaa ɛnyia diedi kpole kɛ ɛwɔkɛ gyɛne mɔɔ Gyihova ɛbɔ la noko bara nu ɔ?—Dwɔh. 23:14.\n14. Kɛzi Nyamenle Edwɛkɛ ne maa yɛkulo ye kpalɛ ɛ?\n14 Baebolo ne mɔɔ ɛgyinla ɛkɛ dahuu mɔɔ yɛzuzu nwo la ɛmaa yɛ diedi nu ɛmia, eza yemaa yɛnyia ɛlɔlɛ kpole yɛmaa Gyihova. * Duzu ati bɔbɔ a Gyihova vale Baebolo ne maanle yɛ na ɔbɔle ɛwɔkɛ kɛ ɔbagyinla ɛkɛ dahuu a? Ɔluakɛ ɔkulo yɛ, na ɔkulo kɛ ɔkilehile yɛ ɔmaa yɛyɛ kpalɛ. (Kenga Ayezaya 48:17, 18.) Ɔwɔ kɛ yɛdayɛ noko yɛkulo Gyihova na yɛdi ye mɛla ne mɔ azo.—1 Dwɔn 4:19; 5:3.\n15. Duzu a yɛbazuzu nwo wɔ edwɛkɛ bieko anu a?\n15 Kɛmɔ yɛbu Nyamenle Edwɛkɛ ne la ati, yɛkulo kɛ yɛnyia zolɛ nvasoɛ kpalɛ. Kɛ ɔkɛyɛ na yɛanyia yɛ Baebolo ɛgengalɛ zo nvasoɛ kpalɛ ɛ? Duzu a baboa yɛ amaa yɛahwe adwenle yɛahɔ Baebolo ne azo wɔ daselɛlilɛ nu a? Kɛ ɔkɛyɛ na menli mɔɔ kilehile wɔ bama ne azo la amaa bɛ ngilehilelɛ agyinla Ngɛlɛlera ne azo ɛ? Yɛbazuzu kpuya ɛhye mɔ mualɛ ne anwo wɔ edwɛkɛ mɔɔ doa zo la anu.\n^ ɛden. 4 Nea edwɛkɛ “Do You Need to Learn Hebrew and Greek?” mɔɔ wɔ November 1, 2009, The Watchtower ne anu la.\n^ ɛden. 5 Nrelenza ɛdendɛdenle dɔɔnwo ne ala vi King James Version ne anu. Neazo bie mɔ ɛne: “Ɔbutule ɔ nye aze,” “me gye a maa metɛsɔho sonla a,” nee “bɛha bɛ ngyianlɛ kɔsɔɔti.”—Ɛdi. 22:31; Dwobu 19:20; Edw. 62:8.\n^ ɛden. 14 Nea ɛlɛka “ Kɔnlea Ye Ɛ Nye Zo!”\nKɔnlea Ye Ɛ Nye Zo!\nWɔ April 3, 2017, bɛbukele tete Baebolo nwo ninyɛne ɛzielɛ ɛleka wɔ yɛ ewiade amuala gyima ne ati wɔ Warwick, New York, U.S.A. Bɛhɛlɛ “The Bible and the Divine Name” bɛgua tete ninyɛne ɛzielɛ ɛleka ɛhye anyunlu. Ninyɛne mɔɔ ɛbanwu bɛ wɔ Baebolo ɛzielɛ ɛleka fofolɛ ɛhye la noko boka Baebolo ngakyile mɔɔ ɔyɛ se kɛ ɛbanwu bie yɛɛ Baebolo nu nvoninli ngakyile mɔɔ gua debie mɔɔ pɛne ɔ nwo azo la. Yɛsɛlɛ wɔ, kɔnlea tete Baebolo nwo ninyɛne ɛzielɛ ɛleka ne yɛɛ tete ninyɛne ɛzielɛ ɛleka gyɛne mɔɔ wɔ ewiade amuala gyima ne ati la. Yɛsɛlɛ wɔ kɔ www.jw.org na biza wɔ ɛkpɔlalɛ ne anwo adenle. Nea YƐ NWO EDWƐKƐ > ƆFESE NE MƆ & ƐKƐ NE ƐNLEƐNLEANLƐ abo.\nFa nwa awie Fa nwa awie “Nyamenle Edwɛkɛ Ne Bagyinla Ɛkɛ Dahuu”


Kɛzi Yɛbaboa Bɛdabɛ Mɔɔ Bɛhyia Moalɛ La | Debiezukoalɛ\nKENGA YE WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bicol Bulgarian Cambodian Catalan Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Giliki Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Kirundi Korean Kwangali Kwanyama Latvian Lingala Lithuanian Luo Malagasy Malay Maltese Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese (Brazil) Punjabi Quechua (Ayacucho) Quechua (Bolivia) Romanian Russian Sepedi Serbian (Cyrillic) Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swati Swedish Tagalog Tahitian Tatar Thai Tigrinya Tsonga Turkish Twi Ukrainian Umbundu Uzbek Venda Vietnamese Waray-Waray Wolaita Xhosa Yoruba Zulu\nFRANÇOIS le asafo nu kpanyinli wɔ maanle bie mɔɔ ɛlɛnyia anyuhɔlɛ la anu. Ɔka kɛ: “Basabasayɛlɛ rale ma bie mɔɔ bɛdole la abo, ɔmanle Gyihova Alasevolɛ bie mɔ vi bɛ sua nu nriandile. Ɛnee bɛnnyia aleɛ nee ayile, yemɔti ekyi ne mɔɔ ɛnee wɔ ɛkɛ la bolɛ yɛle se kpalɛ. Bɛtotole bange nu na ɛnee milahyinli mɔɔ bɛfa bɛye ezukoa la kɔsɔɔti ɛnyɛ gyima.”\nNdɛndɛ ne ala, mediema mɔɔ yɛ gyima wɔ maanle ne anu Bɛtɛle ɛkɛ la vale ninyɛne hɔmanle Alasevolɛ mɔɔ ɛnee ɛboa bɛ nloa wɔ Belemgbunlililɛ Asalo ne mɔ mɔɔ wɔ maanle ne anu la kɔsɔɔti. Atuadelɛma duale ndenle ne, noko kɛmɔ bɛze kɛ Alasevolɛ ne mɔ ɛnle afoa biala la ati, ɛnee bɛmaa asafo kale ne mɔ pɛ nu.\nFrançois ka kɛ: “Mekɛ mɔɔ yɛlua adenle nu yɛlɛkɔ Belemgbunlililɛ Asalo ko anu la, bɛdole etu wɔ yɛ kale ne anu. Noko akee, etu bolɛ ne zenle yɛ avinli. Mɔɔ yɛnwunle kɛ sogyanli bie lɛ ɛtu ɔlɛba yɛ nwo ɛkɛ la, yɛhakyile kale ne anye ndɛndɛ yɛziale yɛhɔle ɔfese ɛkɛ. Yɛyɛle Gyihova mo kɛ bɛangu yɛ la. Aleɛ hyenle la, mediema 130 ne mɔɔ ɛnee bɛwɔ Belemgbunlililɛ Asalo ɛkɛ la holale hɔle ɛleka mɔɔ banebɔlɛ wɔ la. Bie mɔ rale ɔfese ɛkɛ ne manle yɛboale bɛ sunsum nee nwonane nu hɔkpulale kɛ konle ne abo pɛle la.”\nFrançois ka kɛ: “Mediema dɔɔnwo mɔɔ bɛwɔ maanle ne anu la hɛlɛle ngɛlata lale yɛ ase.” Bɛhanle kɛ, “moalɛ mɔɔ bɛ mediema mɔɔ bɛwɔ ɛleka ngakyile ɛva ɛboa bɛ la ɛmaa bɛ anwodozo mɔɔ bɛlɛ ye wɔ Gyihova anu la ɛyɛ kpole.”\nSaa esiane si na yɛ diema bie hyia moalɛ a, yɛnva yɛ nloa mgbane yɛnga yɛngile ye kɛ “ɛ nwo ɛyɛ wɔ wuluwulu na di aleɛ maa ɛ ko ɛyi.” (Gye. 2:15, 16) Emomu, yɛbɔ mɔdenle yɛboa bɛ wɔ nwonane afoa nu ninyɛne nu. Wɔ ɛvoya ne mɔɔ lumua la anu noko, mekɛ mɔɔ ɛdoavolɛma ne dele kɛ ɛhɔne bie bara la, bɛbɔle “kpɔkɛ kɛ bɛkeha bɛ sa aze na mɔɔ bɛkɛnyia ye la bɛava bɛahɔboa mediema mɔɔ wɔ Dwudiya la.”—Gyi. 11:28-30.\nKɛ Gyihova azonvolɛ la, yɛkulo kɛ yɛboa bɛdabɛ mɔɔ bɛhyia nwonane afoa nu ninyɛne la. Noko akee, menli hyia sunsum nu ninyɛne noko. (Mat. 5:3) Amaa menli anwu bɛ ngyianlɛ ɛhye na bɛali nwolɛ gyima la, Gyisɛse zoanle ye ɛdoavolɛma kɛ bɛmaa menli ɛrayɛ ye ɛdoavolɛma. (Mat. 28:19, 20) Yɛ nuhua ko biala fa ye mekɛ, ye anwosesebɛ nee ye ezukoa yɛ gyima ɛhye. Kɛ ahyehyɛdeɛ la, yɛfa ndoboa mɔɔ mediema ye la bie yɛtɔ ninyɛne yɛboa menli mɔɔ hyia moalɛ la, noko ndoboa mɔɔ yɛye la bodane titile a le kɛ yɛfa yɛaboa Belemgbunlililɛ gyima ne na yɛadɛlɛ edwɛkpa ɛhanlɛ gyima ne anu. Yemɔti, yɛdua ɛhye ɛyɛlɛ zo yɛkile kɛ yɛkulo Nyamenle nee yɛ gɔnwo mɔ.—Mat. 22:37-39.\nƆwɔ kɛ bɛdabɛ mɔɔ bɛye ndoboa bɛboa Gyihova Alasevolɛ ewiade amuala gyima ne la nyia anwodozo kɛ bɛbava bɛ ndoboa ne bɛali gyima wɔ adenle kpalɛ zo. Asoo ɛbahola wɔaboa ɛ mediema mɔɔ bɛhyia moalɛ la? Asoo ɛlɛ ɛhulolɛ kɛ ɛbaboa ɛdoavolɛyɛlɛ gyima ne? “Saa ɛyɛ na ɔkɛyɛ boɛ a, yɛ menli mɔɔ ɔwɔ kɛ ɛyɛ bɛ boɛ la boɛ.”—Mrɛ. 3:27.\nKɛmɔ ɛnee bɛyɛ ye wɔ ɛzoanvolɛ Pɔɔlo mekɛ zo la, ɛnɛ, menli dɔɔnwo ‘te ezukoa to ahane’ anzɛɛ fa ezukoa sie amaa bɛava bɛagua asafo ne ndoboa nlɛka mɔɔ bɛhɛlɛ nwolɛ “Ewiade Amuala Gyima” la anu. (1 Kɔl. 16:2)\nSiane biala, asafo ne mɔ fa ezukoa ɛhye nwa Gyihova Alasevolɛ ɔfese ne mɔɔ nea gyima ne azo wɔ bɛ maanle ne anu la. Ɛdawɔ mumua ne noko ɛbahola wɔava wɔ ndoboa wɔanwa Watch Tower Bible and Tract Society of Ghana, Attention Accounts Department, P. O. Box GP 760, Accra, Ghana anzɛɛ ɛbava wɔahɔgua bange ɛhye mɔ anu: Watch Tower, Barclays Bank, Accra High Street Branch, Account number 048/2746365 anzɛɛ Watch Tower, Ghana Commercial Bank, Accra High Street Branch, Account number 1011130008990 anzɛɛ ɛbava wɔahɔ Gyihova Alasevolɛ ɔfese ne mɔɔ nea gyima ne azo wɔ wɔ maanle ne anu la.\nƐbahola wɔava ndoboa le kɛ mɔɔ bɛhile ye wɔ ɔ bo ɛke la noko wɔahɔ Gyihova Alasevolɛ ɔfese ne mɔɔ nea gyima ne azo wɔ wɔ maanle ne anu la.\nNDOBOA MƆƆ NGYEHYƐLEƐ BIALA ƐNLE NWOLƐ\nSaa awie kulo kɛ ɔfa check ɔnwa address ne mɔɔ wɔ anwuma ɛkɛ la a, ɔhɛlɛ zolɛ kɛ bɛdua bɛmaa “Watch Tower.”\nBɛbahola bɛava agudeɛ anzɛɛ agyapadeɛ noko bamaa.\nKɛlɛ kɛlata ekyi to zo fa kile kɛ wɔva wɔhyɛ bɔkɔɔ.\nNDOBOA MƆƆ BƐFA BƐMAA ƆKƆDWU MEKƐ BIE LA\nAwie bahola ava ezukoa amaa Watch Tower Bible and Tract Society of Ghana yeamaa bɛava bɛayɛ ewiade amuala gyima ne. Noko akee, saa mekɛ bie dwu na ɔhyia nwo a ɔbahola yeabiza yealie. Saa ɛkpondɛ ɛhye anwo edwɛkɛ dɔɔnwo a, dua address ne mɔɔ wɔ anwuma ɛkɛ anzɛɛ telefuu nɔma ɛhye (030) 2712456 azo ɛ nee “Accounts Department” ne ɛli ngitanwo.\nNYELEYƐLƐ NWO NGYEHYƐLEƐ\nSaa yɛye ezukoa mɔɔ yɛfa yɛye ndoboa la yɛsie ahane a, ndenle fofolɛ wɔ ɛkɛ mɔɔ yɛdua zo yɛye ndoboa yɛboa Belemgbunlililɛ gyima ne wɔ ewiade amuala. Bie a le ɛhye mɔ:\nInsurance: Awie bahola ayɛ ngyehyɛleɛ yeamaa bɛadua ye insurance ezukoa bamaa Watch Tower Bible and Tract Society of Ghana.\nBange Ezukoa: Awie bahola ayɛ ngyehyɛleɛ ava ye ezukoa mɔɔ wɔ bange, anzɛɛ ɔkɔ pɛnhyɛne anzɛɛ ɔwu a bɛbadua bɛamaa ye la yeamaa Watch Tower Bible and Tract Society of Ghana, kɛmɔ bange ezukoa nwo ngyehyɛleɛ mɔɔ wɔ bɛ ɛkɛ ne de la.\nKyɛfoa Wɔ Gyima Nu Nee Ezukoa Mɔɔ Bɛfa Bɛbɔ Bosea: Awie bahola amaa bɛadua ye kyɛfoa mɔɔ ɔnyia ɔfi gyima bie anu anzɛɛ bosea mɔɔ ɔwɔ kɛ bɛtua bɛmaa ye la bɛamaa Watch Tower Bible and Tract Society of Ghana.\nAzua Nee Azɛlɛ: Awie bahola ava ye sua anzɛɛ azɛlɛ mɔɔ bɛkola bɛtɔne ye la yeamaa. Awie noko bahola ayɛ ngyehyɛleɛ na ɔwu a bɛava ye sua mɔɔ ɔde nu la. Ɛ nee ɔfese ne mɔɔ nea gyima ne azo wɔ wɔ maanle ne anu la ɛzuzu nwo kolaa na wɔayɛ ngyehyɛleɛ zɛhae.\nAgyapadeɛ: Awie bahola ayɛ ngɛlata ahile kɛ saa ɔwu a bɛva ye agyapadeɛ anzɛɛ ye ezukoa bɛmaa Watch Tower Bible and Tract Society of Ghana.\nKɛmɔ edwɛkɛ “nyeleyɛlɛ nwo ngyehyɛleɛ” kile la, ɔle kpalɛ kɛ awie mɔɔ kulo kɛ dua ndenle ɛhye mɔ azo ye ndoboa la dumua yɛ nwolɛ ngyehyɛleɛ.\nSaa ɛkpondɛ kɛ ɛdua nyeleyɛlɛ ngyehyɛleɛ ɛhye mɔ bie azo ɛye ndoboa ɛboa Gyihova Alasevolɛ ewiade amuala gyima ne anzɛɛ ɛkpondɛ ndenle mɔɔ yɛha nwolɛ edwɛkɛ wɔ anwuma ɛkɛ la bie anwo edwɛkɛ dɔɔnwo a, ɛbahola wɔalua address anzɛɛ telefuu nɔma mɔɔ wɔ ɔ bo ɛke la azo ɛ nee “Accounts Department” ne ali ngitanwo.


Gyɛnɛsese 19 | Yintanɛte Zo Baebolo | Ewiade Fofolɛ Ngilebɛbo\nKENGA YE WƆ Afrikaans Albania Mumule Aneɛ Albanian America Mumule Aneɛ Amharic Arabic Argentina Mumule Aneɛ Armenian Armenian (West) Ashaninka Australia Mumule Aneɛ Aymara Azerbaijani Azerbaijani (Cyrillic) Baoule Batak (Karo) Batak (Toba) Belgium French Mumule Aneɛ Bicol Bislama Bolivia Mumule Aneɛ Brazil Mumule Aneɛ Britain Mumule Aneɛ Bulgarian Cambodian Catalan Cebuano Chichewa Chile Mumule Aneɛ China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Colombia Mumule Aneɛ Costa Rica Mumule Aneɛ Croatia Mumule Aneɛ Croatian Cuba Mumule Aneɛ Czech Czech Mumule Aneɛ Danish Drehu Dutch Dutch Mumule Aneɛ Ecuador Mumule Aneɛ Efik Emberá (Northern) English Estonian Ewe Fijian Filipi Mumule Aneɛ Finnish Finnish Mumule Aneɛ Flemish Mumule Aneɛ French French Mumule Aneɛ Ga Galician Georgian German German Mumule Aneɛ Ghana Mumule Aneɛ Giliki Giliki Mumule Aneɛ Guambiano Guarani Guatemala Mumule Aneɛ Gujarati Gun Haitian Creole Hibulu Hiligaynon Hindi Hindi (Roman) Hiri Motu Honduras Mumule Aneɛ Hungarian Hungary Mumule Aneɛ Icelandic Igbo Iloko India Mumule Aneɛ Indonesia Mumule Aneɛ Indonesian Ireland Mumule Aneɛ Isoko Israel Mumule Aneɛ Italian Italy Mumule Aneɛ Jamaican Sign Language Japan Mumule Aneɛ Japanese Javanese Kannada Karen (S'gaw) Kazakh Kenya Mumule Aneɛ Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korea Mumule Aneɛ Korean Kosraean Laotian Latvian Lingala Lithuanian Luganda Lunda Luo Luvale Macedonian Madagascar Mumule Aneɛ Malagasy Malawi Mumule Aneɛ Malay Malayalam Malaysia Mumule Aneɛ Maltese Marathi Maya Melanesia Mumule Aneɛ Mexico Mumule Aneɛ Motu Mozambique Mumule Aneɛ Myanmar Myanmar Mumule Aneɛ Navajo Ndebele Ndebele (Zimbabwe) Nepali New Zealand Mumule Aneɛ Nias Nicaragua Mumule Aneɛ Nigeria Mumule Aneɛ Norwegian Nzema Oromo Ossetian Otetela Panama Mumule Aneɛ Pangasinan Paraguay Mumule Aneɛ Pennsylvania German Persian Peru Mumule Aneɛ Polish Polish Mumule Aneɛ Portugal Mumule Aneɛ Portuguese (Brazil) Portuguese (European) Punjabi Punjabi (Roman) Quebec Mumule Aneɛ Quechua (Ancash) Quechua (Ayacucho) Quechua (Bolivia) Quechua (Cuzco) Quechua (Huallaga Huánuco) Romania Mumule Aneɛ Romanian Russia Mumule Aneɛ Russian Salvador Mumule Aneɛ Samoan Sango Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Silozi Sinhala Slovak Slovakia Mumule Aneɛ Slovenia Mumule Aneɛ Slovenian Solomon Islands Pidgin South Africa Mumule Aneɛ Spain Mumule Aneɛ Spanish Sranantongo Swahili Swahili (Congo) Swati Sweden Mumule Aneɛ Swedish Tagalog Tahitian Taiwan Mumule Aneɛ Tajiki Tamil Tatar Telugu Tetun Dili Thai Thai Mumule Aneɛ Ticuna Tigrinya Tok Pisin Tongan Torres Strait Creole Tshiluba Tsonga Turkey Mumule Aneɛ Turkish Turkmen Tuvaluan Twi Tzotzil Uighur (Cyrillic) Ukrainian Umbundu Uruguay Mumule Aneɛ Uzbek Uzbek (Roman) Venda Venezuela Mumule Aneɛ Vietname Mumule Aneɛ Vietnamese Wallisian Waray-Waray Wayuunaiki Xavante Xhosa Yoruba Zimbabwe Mumule Aneɛ Zulu zambia Mumule Aneɛ\nAnwumabɔvolɛma hɔkpɔlale Lɔɔto (1-11)\nBɛse Lɔɔto nee ye abusua ne ɛvi ɛkɛ (12-22)\nBɛzɛkye Sodɔm nee Gomɔla (23-29)\nLɔɔto aye ne hakyile ngyenle pila (26)\nLɔɔto nee ɔ mra mraalɛ ne mɔ (30-38)\nƐleka mɔɔ Mowabema nee Amɔnoma abo vi la (37, 38)\n19 Anwumabɔvolɛma nwiɔ ne hɔdwule Sodɔm nɔsolɛ nu, na ɛnee Lɔɔto de Sodɔm anlenkɛ kpole ne anloa. Mɔɔ Lɔɔto nwunle bɛ la, ɔdwazole ɔhɔyiale bɛ na ɔbutule ɔ nyunlu aze.+ 2 Na ɔhanle kɛ: “Me menle mɔ, mesɛlɛ bɛ, bɛrɛla bɛ sonvolɛ sua nu bɛrala nɔsolɛ ye, na bɛmaa bɛwowo bɛ gyakɛ anwo, na aleɛbahye bɛadwazo bɛadɔ adenle zo.” Noko bɛhanle kɛ: “Kyɛkyɛ, yɛbala gua ne azo ɛnɛ nɔe.” 3 Noko ɔhanle ɔtinlinle zolɛ kpalɛ yemɔti bɛ nee ye hɔle sua nu. Akee ɔdonle paano mɔɔ mgbɔvonle ɛnle nu la ɔdole bɛ ɛkponle na bɛlile. 4 Kolaa na bɛala la, mrenyia mɔɔ wɔ Sodɔm suakpole ne azo la—ngakula nee mgbanyinli kɔsɔɔti—vale dede bɛngale sua ne yiale. 5 Na bɛdeɛdeanle nu bɛvɛlɛle Lɔɔto na bɛzele ye kɛ: “Mrenyia ne mɔ mɔɔ rale wɔ ɛke nɔsolɛ ye la wɔ ni? Fa bɛ bɛlɛ yɛ maa yɛ nee bɛ ɛla.”+ 6 Akee Lɔɔto vindele hɔyiale bɛ wɔ anlenkɛ ne anloa, na ɔdole sua ne anlenkɛ ne anu. 7 Ɔhanle kɛ: “Me mediema, mesɛlɛ bɛ, bɛmmayɛ amumuyɛ ɛhye. 8 Mesɛlɛ bɛ, melɛ mralɛ mraalɛ nwiɔ mɔɔ bɛ nee nrenyia ɛtɛdale ɛlɛ a. Mesɛlɛ bɛ bɛmaa menva bɛ membɛlɛ bɛ na bɛva debie biala mɔɔ bɛkulo la bɛyɛ bɛ. Noko mrenyia ɛhye mɔ ɛdeɛ, bɛmmayɛ bɛ ɛhwee, ɔluakɛ bɛra me sua nu, na ɔwɔ kɛ mebɔ bɛ nwo bane.”*+ 9 Ɛhye ati bɛhanle kɛ: “Gyinla ahane!” Na bɛdoale zo kɛ: “Nrenyia ɛhye angome radɛnlanle ɛke kɛ ɛyɛvolɛ, kɛkala yeyɛ yɛ ndɛnebuavolɛ! Mɔɔ yɛbava yɛayɛ wɔ la badɛla bɛ ɛdeɛ ne.” Akee bɛdule bɛguale* Lɔɔto anwo zo na bɛyɛle kɛ bɛbu anlenkɛ ne. 10 Ɔti mrenyia ne mɔ mɔɔ wɔ sua ne anu la dole bɛ sa hwenle Lɔɔto hɔle sua ne anu na bɛdole anlenkɛ ne anu. 11 Noko bɛmaanle mrenyia ne mɔ mɔɔ wɔ sua ne anlenkɛ ne anloa la anye zinle, ɔvi mɔɔ le ekyi kɔdwu mɔɔ le kpole la anwo zo, yemɔti bɛkpondɛle anlenkɛ ne bɛvɛle kpalɛ. 12 Akee mrenyia ne mɔ bizale Lɔɔto kɛ: “Ɛlɛ awie gyɛne bie wɔ ɛke ɔ? Wɔ ase mɔ, ɛ mra mrenyia, ɛ mra mraalɛ yɛɛ ɛ nwo sonla biala mɔɔ wɔ sua ye azo la, ye ye fi ɛke! 13 Ɔluakɛ yɛsɛkye sua ɛhye, ɔboalekɛ bɛ nwo ngehanleɛ ne ɛyɛ kpole kpalɛ wɔ Gyihova anyunlu,+ ɔti Gyihova ɛzoa yɛ kɛ yɛrazɛkye ye.” 14 Ɔti Lɔɔto vindele na ɔhɔzele ye ase mɔ mɔɔ baragya ɔ mra mraalɛ ne mɔ la kɛ: “Bɛdwazo! Bɛvi ɛke, ɔluakɛ Gyihova bazɛkye suakpole ye!” Noko wɔ ye ase mɔ anye zo, ɛnee ɔzɔho kɛ ɔlɛbɔ ngoayɛ.+ 15 Aleɛbahye ne, anwumabɔvolɛ ne mɔ anye bolole Lɔɔto anwo na bɛhanle kɛ: “Dwazo! Fa ɛ ye nee ɛ mra mraalɛ nwiɔ ne mɔɔ ɛ nee bɛ wɔ ɛke la fi ɛke, amaa bɛanzɛkye wɔ wɔ suakpole ne ɛtane ne anwo ndeanlɛ nu!”+ 16 Mɔɔ ɛnee ɔlɛtwenlehwenle ɔ bo aze la, ɔlua Gyihova anwunvɔnezelɛ ti,+ mrenyia ne mɔ zɔle ye nee ɔ ye yɛɛ ɔ mra mraalɛ nwiɔ ne asa, na bɛvale ye bɛvindele suakpole ne anzi lɔ.+ 17 Mɔɔ bɛ nee bɛ dwule sua ne kandiba la, bɛ nuhua ko hanle kɛ: “Bɛnriandi bɛlie bɛ ti ngoane!* Bɛmmato bɛ nye bɛ nzi+ yɛɛ bɛmmagyinla maangyeba ne anu ɛleka biala!+ Bɛnriandi bɛhɔ awoka ne mɔ azo amaa bɛanzɛkye bɛ!” 18 Noko Lɔɔto zele bɛ kɛ: “Gyihova, mesɛlɛ wɔ, mmamaa mekɔ nehane! 19 Mesɛlɛ wɔ, wɔ sonvolɛ ɛnyia ɛ nyunlu ɛlolɛ yɛɛ ɛlɛda atiakunlukɛnlɛma* kpole ali wɔahile me na wɔalie me ngoane,+ noko menrɛhola menrɛnriandi menrɛhɔ awoka ne mɔ azo ɔluakɛ mesulo kɛ wɔannea a esiane bado me na meawu.+ 20 Noko mesɛlɛ wɔ, sua ɛhye bikye na mebahola meanriandi meahɔ ɛkɛ; ɔle ɛleka ekyi bie ala. Mesɛlɛ wɔ, menriandi mengɔ ɛkɛ ɔ? Ɔle ɛleka ekyi bie ala. Na mebanyia ngoane.”* 21 Yemɔti ɔzele ye kɛ: “Mede, mebayɛ mɔɔ wɔha la.+ Menrɛzɛkye sua ne mɔɔ ɛlɛka nwolɛ edwɛkɛ la.+ 22 Yɛ ye ndɛndɛ! Nriandi kɔ ɛkɛ, ɔluakɛ saa ɛtɛdwule ɛkɛ a menrɛhola menrɛyɛ ɛhwee!”+ Ɛhye ati, ɔvɛlɛle sua ne Zowaa.*+ 23 Mɔɔ Lɔɔto dwule Zowaa la, ɛnee sɛnzɛne ne ɛvinde. 24 Akee Gyihova maanle sɔlefa nee senle dɔle guale Sodɔm nee Gomɔla azo. Ɔvi Gyihova ɛkɛ wɔ anwuma.+ 25 Yemɔti ɔzɛkyele azua ɛhye mɔ, ɛhɛe, maangyeba ne amuala nee menli mɔɔ de azua ne mɔ azo nee debie biala mɔɔ ɛfifi azɛlɛ ne azo la.+ 26 Noko Lɔɔto aye ne mɔɔ ɛnee li ɔ nzi la dole ɔ nye ɔ nzi, na ɔhakyile ngyenle pila.+ 27 Ebileham dwazole nwonlomɔ mangyee ne na ɔhɔle ɛleka mɔɔ ɔgyinlanle Gyihova anyunlu la.+ 28 Mɔɔ ɔdole ɔ nye wɔ Sodɔm nee Gomɔla nee maangyeba ne anu azɛlɛ ne kɔsɔɔti azo nehane la, mɔɔ ɔnwunle ye la yɛ ɛzulolɛ. Ɛnee esike mungumungu bie mɔɔ le kɛ fonlomo nu esike la vi azɛlɛ ne azo ɛlɛkɔ anwuma!+ 29 Yemɔti mɔɔ Nyamenle zɛkyele maangyeba ne anu azua ne mɔ la, Nyamenle hakyele Ebileham na ɔyele Lɔɔto ɔvile azua ne mɔ mɔɔ ɔdɛnlanle zolɛ la ɛzɛkyelɛ nu.+ 30 Nzinlii Lɔɔto nee ɔ mra mraalɛ nwiɔ ne vile Zowaa na bɛhɔdɛnlanle awoka ne mɔ azo,+ ɔluakɛ ɛnee ɔsulo kɛ ɔbadɛnla Zowaa.+ Yemɔti ɔ nee ɔ mra mraalɛ nwiɔ ne hɔdɛnlanle bolɛ bɔne bie anu. 31 Na ɔ ra raalɛ kpanyinli ne zele ekyi ne kɛ: “Yɛ papa ɛyɛ kpanyinli yɛɛ nrenyia biala ɛnle azɛlɛ ne azo mɔɔ nee yɛ bala kɛ mɔɔ bɛyɛ ye wɔ ewiade amuala la. 32 Bɛla, maa yɛmaa yɛ papa nwanye ɔnlo, na yɛ nee ye ɛla amaa yɛ nee ye awo mralɛ.” 33 Ɔti zɔhane nɔe ne, bɛmaanle bɛ papa nwanye bɛmaanle ɔnlonle too ɔbole; akee ɔ ra kpanyinli ne nee ye papa hɔlale, noko yeannwu mekɛ mɔɔ ɔ ra raalɛ ne ralale ɛkɛ nee mekɛ mɔɔ ɔdwazole la. 34 Aleɛ hyenle la, ɔ ra raalɛ kpanyinli ne zele ekyi ne kɛ: “Nea, anoma nɔe ne, me nee me papa lale. Ɛnɛ nɔe noko, maa yɛmaa ye nwanye yɛmaa ɔnlo. Akee ɛ nee ye ɛhɔla, na yɛ nee yɛ papa ɛwo mralɛ.” 35 Ɔti zɔhane nɔe ne noko, bɛmaanle bɛ papa nwanye bɛmaanle ɔnlonle too ɔbole; akee ɔ ra kakula ne nee ye hɔlale, noko yeannwu mekɛ mɔɔ ɔ ra raalɛ ne ralale ɛkɛ nee mekɛ mɔɔ ɔdwazole la. 36 Ɔti Lɔɔto amra mraalɛ nwiɔ ne nee bɛ papa nrenzɛle. 37 Ralɛ kpanyinli ne wole ralɛ nrenyia na ɔdonle ye Mowabe.+ Ɔdaye a ɔle Mowabema mɔɔ wɔ ɛkɛ ne ɛnɛ la bɛ ze a.+ 38 Ekyi ne noko wole ralɛ nrenyia, na ɔdonle ye Bɛn-amae. Ɔdaye a ɔle Amɔnoma mɔɔ wɔ ɛkɛ ne ɛnɛ la bɛ ze a.+\n^ Hibulu aneɛ nu, “me sua nu alubo bo.”\n^ Anzɛɛ “bɛholole.”\n^ Anzɛɛ “ɛkɛla.”\n^ Anzɛɛ “ɛlɔlɛ kpundii.”\n^ Anzɛɛ “me ɛkɛla badɛnla ngoane nu.”\n^ Ɔ bo kile “Ekyi.”


Edwɛne 113 | Yintanɛte Zo Baebolo | Ewiade Fofolɛ Ngilebɛbo\nNyamenle mɔɔ wɔ anwuma la maa koahweabane zo\nAyɛlɛyelɛ ɛha Gyihova duma ne dahuu (2)\nNyamenle ka ɔ nwo aze (6)\n113 Bɛye Gyaa* ayɛlɛ! Bɛmɛ Gyihova sonvolɛma, bɛye ye ayɛlɛ,Bɛye Gyihova duma ne ayɛlɛ. 2 Ayɛlɛyelɛ ɛha Gyihova duma neƆvi ɛnɛ mɔɔ kɔ la yɛɛ dahuu.+ 3 Ɔvi sɛnzɛne ne aduduleɛ kɔdwu ye adɔleɛ,Bɛye Gyihova duma ne ayɛlɛ.+ 4 Gyihova le kpole bo maanle maanle kɔsɔɔti anwo zo;+Ye anyunlunyia tɛla anwuma.+ 5 Nwane a le kɛ Gyihova yɛ Nyamenle ne,+Mɔɔ ɔde* anwuma nehane la a? 6 Ɔka ɔ nwo aze ɔnea anwuma nee azɛlɛ ye,+ 7 Ɔmaa koahweabane zo ɔfi ndɛtɛlɛ nu. Ɔkpogya ehyianli zo ɔfi nzonle edukue nu*+ 8 Amaa ɔ nee menli titili adɛnla,Ɔdaye ye menli ne anu titili ne mɔ. 9 Ɔmaa raalɛ mɔɔ anwo ralɛ* la yɛ ɛrɛladane mɔɔ anye dieNa ɔnyia ngakula wɔ ye awuke nu.+ Bɛye Gyaa* ayɛlɛ!\n^ Anzɛɛ “ɔde ye belemgbunli ebia nu wɔ.”\n^ Anzɛɛ ɔkola ɔkile, “fovolɛ zo.”\n^ Anzɛɛ “le mota.”


Ditilɔnomi 17 | Yintanɛte Zo Baebolo | Ewiade Fofolɛ Ngilebɛbo\nKENGA YE WƆ Afrikaans Albania Mumule Aneɛ Albanian America Mumule Aneɛ Amharic Arabic Argentina Mumule Aneɛ Armenian Armenian (West) Ashaninka Australia Mumule Aneɛ Aymara Azerbaijani Azerbaijani (Cyrillic) Baoule Batak (Karo) Batak (Toba) Belgium French Mumule Aneɛ Bengali Bicol Bislama Bolivia Mumule Aneɛ Brazil Mumule Aneɛ Britain Mumule Aneɛ Bulgarian Cambodian Catalan Cebuano Chichewa Chile Mumule Aneɛ China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Colombia Mumule Aneɛ Costa Rica Mumule Aneɛ Croatia Mumule Aneɛ Croatian Cuba Mumule Aneɛ Czech Czech Mumule Aneɛ Danish Dutch Dutch Mumule Aneɛ Ecuador Mumule Aneɛ Efik English Estonian Ewe Fijian Filipi Mumule Aneɛ Finnish Finnish Mumule Aneɛ Flemish Mumule Aneɛ French French Mumule Aneɛ Ga Galician Georgian German German Mumule Aneɛ Ghana Mumule Aneɛ Giliki Giliki Mumule Aneɛ Guarani Guatemala Mumule Aneɛ Gujarati Gun Haitian Creole Hibulu Hiligaynon Hindi Hindi (Roman) Hiri Motu Honduras Mumule Aneɛ Hungarian Hungary Mumule Aneɛ Icelandic Igbo Iloko India Mumule Aneɛ Indonesia Mumule Aneɛ Indonesian Ireland Mumule Aneɛ Isoko Israel Mumule Aneɛ Italian Italy Mumule Aneɛ Jamaican Sign Language Japan Mumule Aneɛ Japanese Javanese Kannada Karen (S'gaw) Kazakh Kenya Mumule Aneɛ Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korea Mumule Aneɛ Korean Kosraean Laotian Latvian Lingala Lithuanian Luganda Lunda Luo Luvale Macedonian Madagascar Mumule Aneɛ Malagasy Malawi Mumule Aneɛ Malay Malayalam Malaysia Mumule Aneɛ Maltese Marathi Maya Melanesia Mumule Aneɛ Mexico Mumule Aneɛ Motu Mozambique Mumule Aneɛ Myanmar Myanmar Mumule Aneɛ Navajo Ndebele Ndebele (Zimbabwe) Nepali New Zealand Mumule Aneɛ Nias Nicaragua Mumule Aneɛ Nigeria Mumule Aneɛ Norwegian Nzema Oromo Ossetian Otetela Panama Mumule Aneɛ Pangasinan Paraguay Mumule Aneɛ Pennsylvania German Persian Peru Mumule Aneɛ Polish Polish Mumule Aneɛ Portugal Mumule Aneɛ Portuguese (Brazil) Portuguese (European) Punjabi Punjabi (Roman) Quebec Mumule Aneɛ Quechua (Ancash) Quechua (Ayacucho) Quechua (Bolivia) Quechua (Cuzco) Quechua (Huallaga Huánuco) Romania Mumule Aneɛ Romanian Russia Mumule Aneɛ Russian Salvador Mumule Aneɛ Samoan Sango Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Silozi Sinhala Slovak Slovakia Mumule Aneɛ Slovenia Mumule Aneɛ Slovenian South Africa Mumule Aneɛ Spain Mumule Aneɛ Spanish Sranantongo Swahili Swahili (Congo) Swati Sweden Mumule Aneɛ Swedish Tagalog Tahitian Taiwan Mumule Aneɛ Tajiki Tamil Tatar Telugu Tetun Dili Thai Thai Mumule Aneɛ Ticuna Tigrinya Tok Pisin Tongan Tshiluba Tsonga Turkey Mumule Aneɛ Turkish Turkmen Tuvaluan Twi Tzotzil Uighur (Cyrillic) Ukrainian Umbundu Uruguay Mumule Aneɛ Uzbek Uzbek (Roman) Venda Venezuela Mumule Aneɛ Vietname Mumule Aneɛ Vietnamese Wallisian Waray-Waray Xhosa Yoruba Zimbabwe Mumule Aneɛ Zulu zambia Mumule Aneɛ\nƆnle kɛ bɛfa ninyɛne mɔɔ anwo lɛ dɛne la bɛbɔ afɔle (1)\nKɛzi bɛdi awie mɔɔ ɛkpɔkye la edwɛkɛ la (2-7)\nEdwɛkɛ mɔɔ yɛ se la anwo ndɛnebualɛ (8-13)\nBelemgbunli mɔɔ bɛbanyia ye kenle bie la anwo adehilelɛ (14-20)\nƆwɔ kɛ belemgbunli ne kɛlɛ Mɛla ne bie fa (18)\n17 “Bɛmmafa ɛnlankɛ anzɛɛ boane mɔɔ anwo lɛ dɛne anzɛɛ yeboda la bɛbɔ afɔle bɛmaa Gyihova bɛ Nyamenle ne, ɔluakɛ ɔle Gyihova bɛ Nyamenle ne kyibadeɛ.+ 2 “Saa bɛnwu nrenyia anzɛɛ raalɛ bie wɔ bɛ avinli wɔ azua mɔɔ Gyihova bɛ Nyamenle ne ɛlɛfa amaa bɛ la azo kɛ ɔlɛyɛ mɔɔ le ɛtane wɔ Gyihova bɛ Nyamenle ne anye zo yɛɛ ɔnli ye ngyekyeleɛ ne azo,+ 3 na ɔkɔsonle nyamenle gyɛne na ɔbɔ ɔ ti aze ɔmaa bɛ anzɛɛ ɔbɔ ɔ ti aze ɔmaa sɛnzɛne ne anzɛɛ siane ne anzɛɛ anwuma ɛlɔne kɔsɔɔti,+ debie mɔɔ meanga kɛ bɛyɛ la,+ 4 na bɛbaka bɛkile bɛ anzɛɛ bɛte nwolɛ bie a, ɔwɔ kɛ bɛneɛnlea edwɛkɛ ne anu kpalɛ. Saa bɛnwu kɛ ɔle nɔhalɛ+ kɛ bɛkyi debie zɛhae ɛzi wɔ Yizilayɛ a, 5 ɔwɔ kɛ bɛfa nrenyia ne anzɛɛ raalɛ ne mɔɔ ɛyɛ ɛtane ɛhye la bɛkɔ suakpole ne nlenkɛ mgbole ne anloa, na bɛsi nrenyia ne anzɛɛ raalɛ ne awolɛ bɛku ye.+ 6 Ɔwɔ kɛ bɛgyinla alasevolɛ nwiɔ anzɛɛ nsa edwɛkɛ* zo+ a bɛku ahenle mɔɔ ɔwɔ kɛ ɔwu la a. Ɔnle kɛ bɛgyinla dasevolɛ ko edwɛkɛ zo bɛku ye.+ 7 Ɔwɔ kɛ alasevolɛ ne mɔ a dimoa fa bɛ sa ka ye kɛ bɛku ye a, na akee menli ne amuala ava bɛ sa aha ye. Ɔwɔ kɛ bɛye debie mɔɔ ɛnle kpalɛ la bɛfi bɛ avinli.+ 8 “Saa edwɛkɛ bie si bɛ azuamgbole ne mɔ bie azo, kɛ awie ɛhu sonla+ anzɛɛ bɛlɛsu debie nwo kpolera anzɛɛ awie ɛboda ɔ gɔnwo anzɛɛ edwɛkɛ gyɛne mɔɔ ɔmmaa bɛ nloa ɛnzɛ bɛ nwo la, na ɔyɛ se ɔmaa bɛ kɛ bɛkɛbua nwolɛ ndɛne a, ɔwɔ kɛ bɛdwazo na bɛkɔ ɛleka mɔɔ Gyihova bɛ Nyamenle ne kɛhile la.+ 9 Bɛhɔ Livae ɛsɔfo ne mɔ nee ndɛnebuavolɛ+ mɔɔ ɛlɛyɛ gyima wɔ zɔhane mekɛ ne anu la ɛkɛ bɛhɔbiza na bɛbabua bɛamaa bɛ.+ 10 Bɛva ndɛne mɔɔ bɛbabua bɛamaa bɛ wɔ ɛleka mɔɔ Gyihova kɛhile la bɛli gyima. Bɛnlea boɛ na bɛyɛ mɔɔ bɛkɛha bɛkɛhile bɛ la amuala. 11 Bɛli mɛla mɔɔ bɛbaha bɛahile bɛ nee ndɛnebualɛ mɔɔ bɛbava bɛado bɛ nyunlu la azo.+ Bɛmmafi ndɛne mɔɔ bɛbabua bɛamaa bɛ la anwo bɛkɔ fema zo anzɛɛ bɛne zo.+ 12 Ɔwɔ kɛ awie mɔɔ memaa ɔ nwo zo* na ɔndie ɛsɔfo ne mɔɔ ɛlɛsonle wɔ Gyihova bɛ Nyamenle ne anyunlu anzɛɛ ndɛnebuavolɛ ne la wu.+ Ɔwɔ kɛ bɛye debie mɔɔ ɛnle kpalɛ la bɛfi Yizilayɛ.+ 13 Akee menli ne amuala bade na bɛazulo na bɛnrɛmemaa bɛ nwo zo* bieko.+ 14 “Saa bɛkɔfa azɛlɛ ne mɔɔ Gyihova bɛ Nyamenle ne bava amaa bɛ la bɛtɛnla zo na bɛka kɛ, ‘Bɛmaa yɛye belemgbunli yɛmaa ɔnlea yɛ nwo zo kɛ maanle maanle mɔɔ ɛbɛnga yɛ ɛyia la amuala la’+ a, 15 ɛnee bɛye awie mɔɔ Gyihova bɛ Nyamenle ne kɛkpa ye la.+ Bɛye bɛ mediema mrenyia ne mɔ bie bɛzie ye belemgbunli. Bɛnrɛhola bɛnrɛye ɛyɛvolɛ mɔɔ ɔnle bɛ diema la kɛ ɔnlea bɛ nwo zo. 16 Noko ɔnle kɛ ɔkpondɛ mgbɔnwɔ dɔɔnwo ɔmaa ɔ nwo+ anzɛɛ ɔmaa menli ne sia kɔ Yigyibiti kɛ bɛkakpondɛ mgbɔnwɔ dɔɔnwo,+ ɔluakɛ Gyihova hanle hilele bɛ kɛ, ‘Bɛmmasia bɛkɔfa adenle ɛhye azo bieko ɛlɛ.’ 17 Ɔnle kɛ ɔgya mraalɛ dɔɔnwo, amaa ye ahonle anvi me nwo;+ yɛɛ ɔnle kɛ ɔkpondɛ dwɛtɛ fufule nee nvutuke dɔɔnwo ɔmaa ɔ nwo.+ 18 Saa ɔtɛnla ye belemgbunli ebia ne azo wɔ ye belemgbunlililɛ ne anu a, ɔwɔ kɛ ɔkɛlɛ Mɛla ɛhye mɔɔ wɔ Livae ɛsɔfo ne mɔ ɛkɛ la+ bie wɔ buluku* nu ɔfa. 19 “Ɔwɔ kɛ ɔfa ɔsie ɔ nwo na ɔkenga ye wɔ ye ngoane mekɛ kɔsɔɔti anu,+ amaa yeazukoa kɛ ɔbazulo Gyihova ye Nyamenle ne na yeali Mɛla ɛhye anu edwɛkɛ ne kɔsɔɔti nee adehilelɛ ɛhye mɔ azo.+ 20 Saa ɔyɛ ɛhye a ɔnrɛmemaa ɔ nwo zo wɔ ɔ mediema ne mɔ anwo zo yɛɛ ɔnrɛvi mɛla ne anwo ɔnrɛhɔ fema zo anzɛɛ bɛne zo, amaa yeali tumi wɔ ye belemgbunlililɛ ne azo yeahyɛ wɔ Yizilayɛma avinli, ɔdaye nee ɔ mra mrenyia.\n^ Hibulu aneɛ nu, “anloa.”\n^ Nea Di 17:12 ɔbdw.\n^ Anzɛɛ “nwomamobɔleɛ.”


Luku 10 | Yintanɛte Zo Baebolo | Ewiade Fofolɛ Ngilebɛbo\nKENGA YE WƆ Afrikaans Albanian America Mumule Aneɛ Amharic Arabic Armenian Aymara Azerbaijani Azerbaijani (Cyrillic) Baoule Batak (Karo) Batak (Toba) Bicol Bislama Bulgarian Cambodian Catalan Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Croatian Czech Dangme Danish Drehu Dutch Efik English Estonian Ewe Fijian Finnish French Ga Georgian German Giliki Guarani Gujarati Gun Haitian Creole Hibulu Hiligaynon Hindi Hiri Motu Hungarian Icelandic Igbo Iloko Indonesian Isoko Italian Japanese Javanese Kabiye Kannada Kazakh Kikamba Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Marshallese Maya Moore Myanmar Ndebele Ndebele (Zimbabwe) Nepali Nias Norwegian Nyaneka Nzema Oromo Ossetian Otetela Pangasinan Papiamento (Curaçao) Persian Polish Ponapean Portuguese (Brazil) Portuguese (European) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Samoan Sango Sena Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tajiki Tamil Tatar Telugu Tetun Dili Thai Tigrinya Tok Pisin Tongan Tshiluba Tshwa Tsonga Turkish Turkmen Tuvaluan Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Xhosa Yoruba Zulu\nGyisɛse soa 70 ne (1-12)\nAzua mɔɔ anlu bɛ nwo la gyakɔyɛlɛ (13-16)\nMenli 70 ne ziale rale (17-20)\nGyisɛse ye ɔ Ze ayɛlɛ kɛ ɔdie bɛlɛvoma (21-24)\nSamɛleanli agɔnwolɛ kpalɛ ne anwo ndonwo (25-37)\nGyisɛse kpɔla Maata nee Mɛle (38-42)\n10 Ɛhye mɔ anzi Awulae yele ye ɛdoavolɛma ne anu 70 na ɔzoanle bɛ nwiɔ nwiɔ ɔmaanle bɛlimoale ɔ nyunlu bɛhɔle sua biala azo nee ɛleka biala mɔɔ ɔdaye mumua ne ɔbahɔ ɛkɛ la. 2 Akee ɔzele bɛ kɛ: “Nɔhalɛ nu, ma ɛdelɛ gyima ne le kpole, noko gyimayɛvoma ne le ekyi. Yemɔti bɛzɛlɛ ma ɛdelɛ gyima ne Amenle kɛ ɔmaa gyimayɛvoma ɛrɛla ye ma ɛdelɛ gyima ne anu. 3 Bɛhɔ! Nea! melɛsoa bɛ kɛ mboane la wɔ bedi avinli. 4 Bɛmmafa ezukoa kodoku anzɛɛ aleɛ kodoku anzɛɛ mgbɔlaboa, yɛɛ bɛmmabiza awie biala ahye* wɔ adenle nu. 5 Awuke biala mɔɔ bɛbahɔ nu wɔ ɛleka biala la, bɛlimoa bɛha kɛ: ‘Anzodwolɛ ɛrɛla awuke ye anu.’ 6 Na saa awie mɔɔ kulo anzodwolɛ la wɔ ɛkɛ a, bɛ anzodwolɛ ne baha ye. Na saa bie ɛnle ɛkɛ a ɔbazia yeara bɛ ɛkɛ. 7 Yemɔti bɛdɛnla awuke ne anu, bɛli na bɛnlo debie biala mɔɔ bɛbava bɛamaa bɛ la, ɔluakɛ gyimayɛvolɛ ahatualɛ fɛta ye. Bɛmmatu bɛfi awuke ko anu bɛkɔ fofolɛ nu. 8 “Bieko, sua biala mɔɔ bɛbahɔ zo wɔ ɛleka biala na bɛkɛlie bɛ la, bɛli mɔɔ bɛbava bɛamaa bɛ la 9 na bɛyɛ wuliravolɛma mɔɔ wɔ ɛkɛ la ayile na bɛze bɛ kɛ: ‘Nyamenle Belemgbunlililɛ ne ɛbikye bɛ.’ 10 Noko sua biala mɔɔ bɛbahɔ zo wɔ ɛleka biala na bɛanlie bɛ la, bɛhɔ ye awɔdenle ne mɔ azo na bɛha kɛ: 11 ‘Bɛ sua ye azo munlutu bɔbɔ mɔɔ guale yɛ gyakɛ anwo la, yɛkpokpo yɛagua bɛ ti zo. Noko bɛnwu ye kɛ, Nyamenle Belemgbunlililɛ ne ɛbikye.’ 12 Noko meka meahile bɛ, wɔ kenle zɔhane, ɔbayɛ bɛtɛɛ yeamaa Sodɔm yeadɛla sua zɔhane. 13 “Koleezen, gyakɔ! Bɛteseeyeda, gyakɔ! ɔluakɛ nwanwane gyima mɔɔ bɛyɛle ye wɔ zo la, saa bɛyɛle ye wɔ Taya nee Saedɛn a, anrɛɛ bɛnlunle bɛ nwo bɛhedale ɛrele na bɛdɛnlanle nzonle nu dɛbadɛba. 14 Yemɔti ɔbayɛ bɛtɛɛ yeamaa Taya nee Saedɛn wɔ ndɛnebualɛ ne anu yeadɛla bɛ. 15 Na wɔmɔ Kapɛnayɛm, bɛbamaa wɔ zo bɛahɔ anwuma ɔ? Nla* nu a ɛbadwu wɔahɔ a! 16 “Awie biala mɔɔ kɛdie bɛ la ɛdie me. Yɛɛ awie biala mɔ kɛkpo bɛ la ɛkpo medame noko. Eza noko awie biala mɔɔ kɛkpo me la ɛkpo Ahenle mɔɔ zoanle me la.” 17 Akee 70 ne vale anyelielɛ rahanle kɛ: “Awulae, saa yɛbɔ wɔ duma a sunsum ɛtane ne mɔ bɔbɔ tie yɛ.” 18 Ɔdele ɛhye la ɔhanle kɛ: “Menwu Seetan kɛ ɔvi anwuma yerade aze dɛbadɛba kɛ ɛsɛlɛmanye la. 19 Bɛnlea! Memaa bɛ tumi kɛ bɛtietia nwɔlɛ nee nyamenleakɛlɛ nwo zo, yɛɛ memaa bɛ tumi wɔ kpɔvolɛ ne anwo zo, na debie biala ɛnrɛyɛ bɛ. 20 Noko, bɛmmadi fɛlɛko kɛ sunsum ɛtane ne mɔ tie bɛ la, emomu bɛli fɛlɛko kɛ bɛhɛlɛ bɛ aluma wɔ anwuma.” 21 Mekɛ zɔhane sunsum nwuanzanwuanza ne maanle Gyisɛse lile fɛlɛko na ɔzele kɛ: “Egya, anwuma nee azɛlɛ Menle, meye wɔ ayɛlɛ wɔ bagua nu, ɔluakɛ wɔva ninyɛne ɛhye mɔ wɔvea nrɛlɛbɛvolɛma nee nwomama na wɔye wɔhile ngakula. Ɛhɛe, O Egya, ɔluakɛ ɛnee ɛhye a le adenle mɔɔ ɛ nye die nwo a. 22 Me Ze ɛva ninyɛne kɔsɔɔti ɛmaa me, na awie biala ɛnze Ralɛ ne sonla holɛ kɛ Selɛ ne, yɛɛ awie biala ɛnze Selɛ ne sonla holɛ kɛ Ralɛ ne nee awie biala mɔɔ Ralɛ ne kulo kɛ ɔda ye ali ɔkile ye la.” 23 Akee ɔhakyile ɔ nwo wɔ ɛdoavolɛ ne mɔ anwo ɛkɛ na ɔhanle ɔhilele bɛ wɔ ahane kɛ: “Anyelielɛ a le bɛdabɛ mɔɔ bɛnwu ninyɛne mɔɔ bɛnwu ye la. 24 Na meka meahile bɛ kɛ, ngapezoma nee arelemgbunli dɔɔnwo hulole kɛ bɛkɛnwu ninyɛne mɔɔ bɛnwu ye la noko bɛannwu ye, na bɛkɛde mɔɔ bɛde la noko bɛande.” 25 Na nea! nrenyia bie mɔɔ ze Mɛla ne kpalɛ la dwazole gyinlanle kɛ ɔsɔ ye yeanlea na ɔbizale kɛ: “Kilehilevolɛ, duzu a ɔwɔ kɛ meyɛ na meanyia dahuu ngoane a?” 26 Ɔzele ye kɛ: “Duzu a bɛhɛlɛ ye wɔ Mɛla ne anu a? Kɛzi ɛte mɔɔ ɛkenga la abo ɛ?” 27 Ɔbuale ye kɛ: “‘Fa wɔ ahonle muala nee wɔ ɛkɛla* muala nee wɔ anwosesebɛ muala nee wɔ adwenle muala kulo Gyihova* wɔ Nyamenle ne’ na ‘kulo ɛ gɔnwo kɛ ɛ nwo.’” 28 Ɔzele ye kɛ: “Wɔbua ye kpalɛ; kɔ zo yɛ ɛhye na ɛbanyia ngoane.” 29 Noko kɛmɔ ɛnee nrenyia ne kulo kɛ ɔbua ɔ nwo benle la ati, ɔbizale Gyisɛse kɛ: “Nwane bɔbɔ a le me gɔnwo a?” 30 Gyisɛse buale ye kɛ: “Ɛnee nrenyia bie vi Gyɛlusalɛm ɛlɛtolo ahɔ Gyɛleko na ɔhɔdɔle nwule avinli, bɛliele ɔ nwo ninyɛne kɔsɔɔti, bɛbole ye, na bɛgyakyile ye ɛkɛ ne bɛhɔle, na ɛnee asɛɛ yewu. 31 Ɔrale ye kɛ ɛsɔfo bie hɔvale zɔhane adenle ne azo, noko mekɛ mɔɔ ɔnwunle ye la ɔvale ahane ɔhɔle. 32 Zɔhane ala a Livaenli bie noko dwule ɛkɛ na ɔnwunle ye la, ɔvale ahane ɔhɔle a. 33 Noko Samɛleanli bie mɔɔ lua adenle ne azo la radole ye, mɔɔ ɔnwunle ye la ɔ nwo yɛle ye alɔbɔlɛ. 34 Yemɔti ɔbikyele ye, ɔvale nwole nee nwanye ɔguale ye nganlɛ ne mɔ anu na ɔkyekyele. Akee ɔvale ye ɔdɛnlanle ye asoaso ne azo na ɔvale ye ɔhɔle nyɛvolɛ sua bie anu ɔhɔnleanle ye. 35 Aleɛ hyenle la, ɔvale denale* nwiɔ ɔmaanle nyɛvolɛ sua ne amenle na ɔhanle kɛ: ‘Nea ye na kakɛ biala mɔɔ ɛbabɔ ye ɔ nzi la, saa mesia meba a mebadua meamaa wɔ.’ 36 Menli nsa ɛhye mɔ anu boni a ɛsuzu kɛ ɔyɛle ɔ nwo agɔnwolɛ ɔmaanle nrenyia ne mɔɔ hɔdɔle nwule ne mɔ avinli la ɛ?” 37 Ɔbuale kɛ: “Nuhua ne mɔɔ ɔzele ye anwunvɔne la ɔ.” Akee Gyisɛse buale ye kɛ: “Ɛdawɔ noko kɔyɛ ye zɔhane ala.” 38 Mɔɔ bɛlɛkɔ la, ɔhɔle namule bie azo. Ɛnee raalɛ bie mɔɔ bɛfɛlɛ ye Maata la wɔ ɛkɛ na ɔliele ye wɔ ye sua nu. 39 Ɛnee raalɛ ɛhye lɛ ɔ diema raalɛ ko mɔɔ bɛfɛlɛ ye Mɛle, ɔdɛnlanle Awulae anwo ɛkɛ na ɔdiele ye edwɛkɛ ne. 40 Noko Maata ɛdeɛ, ɛnee gyima dɔɔnwo ɛli ye adwenle. Yemɔti ɔrale ɔ nwo ɛkɛ ne na ɔhanle kɛ: “Awulae, ɛnnwu kɛ me diema ne ɛgyakyi ninyɛne ne amuala ɛgua me sa zo ɔ? Ka kile ye kɛ ɔraboa me.” 41 Awulae buale ye kɛ: “Maata, Maata, ninyɛne dɔɔnwo gyegye wɔ na ɔmaa ɛdwenledwenle. 42 Ninyɛne ekyi bie anzɛɛ ko ala a nwolɛ hyia a. Mɛle ɛkpa nu ɛva kpalɛ ne na bɛnrɛlie bɛnrɛvi ɔ sa nu.”\n^ Anzɛɛ “bɛmmagyinla bɛbiza ahye.”\n^ Denale ko le gyimayɛvo kenle ko ahatualɛ.


1 Pita 4 | Yintanɛte Zo Baebolo | Ewiade Fofolɛ Ngilebɛbo\nBɛyɛ Nyamenle ɛhulolɛdeɛ kɛ Kelaese (1-6)\nNinyɛne kɔsɔɔti awieleɛ ɛbikye (7-11)\nNwu amaneɛ kɛ Kilisienenli (12-19)\n4 Kɛmɔ Kelaese nwunle amaneɛ wɔ nwonane nu la ati, bɛdabɛ noko bɛva adwenle* ko ne ala bɛziezie bɛ nwo; ɔluakɛ awie mɔɔ ɛnwu amaneɛ wɔ nwonane nu la ɛhwe ɔ nwo ɛvi ɛtane nwo 2 amaa ye ngoane mekɛ mɔɔ ɛha wɔ nwonane nu la yeanva yeanyɛ mɔɔ menli kulo la, emomu yeava yeayɛ Nyamenle ɛhulolɛdeɛ. 3 Dɛba ne bɛvale mekɛ dɔɔnwo bɛyɛle mɔɔ maanle maanle ne kulo la, bɛvale bɛ nwo bɛwulale anyiemgba ɛbɛla,* atiakunluwɔzo ɛtane, nza dɔɔnwo ɛnlonlɛ, anyelielɛ mgbane mgbane, nzama agɔnwolɛvalɛ, nee awozonle ɛzonlenlɛ mɔɔ le kyibadeɛ la anu. 4 Kɛkala ɔsi bɛ nwo kɛ bɛ nee bɛ ɛngɔ zo ɛmbɔ ɛbɛla mgbane mgbane ɛhye mɔ la, yemɔti bɛtendɛ bɛtia bɛ. 5 Noko menli ɛhye mɔ babu mgbonda ahile ahenle mɔɔ ɛziezie ɔ nwo kɛ ɔbabua anyewɔzoamra nee mowuamra ndɛne la. 6 Ɛhye ati a bɛhanle edwɛkpa ne bɛhilele mowuamra noko a, na saa bɛbua bɛ ndɛne nwonane nu kɛ mɔɔ menli kpondɛ bɔbɔ la a, bɛadɛnla aze sunsum nu kɛ mɔɔ Nyamenle kpondɛ la. 7 Ninyɛne kɔsɔɔti awieleɛ ɛbikye. Yemɔti bɛmaa bɛ adwenle nu ɛla ɛkɛ, na bɛzinza* bɛyɛ asɔne. 8 Mɔɔ hyia kpalɛ la, bɛva ɛlɔlɛ mɔɔ anu yɛ se la bɛhulo bɛ nwo ngoko, ɔluakɛ ɛlɔlɛ keda ɛtane dɔɔnwo azo. 9 Bɛzonle bɛ nwo nyɛvolɛ mɔɔ adendɛbɛnzoabo biala ɛnle nu a. 10 Kɛzi awie ko biala ahyɛlɛdeɛ mɔɔ yenyia ye la de la, bɛva bɛzonle bɛ nwo ngoko kɛ Nyamenle ɛlolɛ ne mɔɔ bɛla ye ali wɔ ndenle ngakyile zo la anwo azonvolɛ kpalɛ. 11 Saa awie ka edwɛkɛ a, bɛmaa ɔha Nyamenle edwɛkɛ; saa awie sonle a bɛmaa ɔgyinla anwosesebɛ ne mɔɔ Nyamenle fa maa la azo ɔyɛ zɔ; amaa debie biala anu bɛalua Gyisɛse Kelaese anwo zo bɛawula Nyamenle anyunlunyia. Yemɔ a anyunlunyia nee anwosesebɛ le ye ɛdeɛ dahuu a. Amen. 12 Alɔvolɛ, bɛmmamaa sɔnea mɔɔ anu yɛ se kɛ senle mɔɔ bɛwɔ nu la si bɛ nwo, kɛ asɛɛ debie ɛzulolɛ bie ɛrado bɛ. 13 Emomu, bɛli fɛlɛko wɔ Kelaese amaneɛ ne mɔɔ bɛdabɛ noko bɛlɛnwu bie la anwo, amaa saa bɛye ye anyunlunyia ne noko bɛkile a bɛ nye alie na bɛali fɛlɛko kpole. 14 Saa Kelaese duma nu ti bɛbɔ bɛ aholoba a, bɛmaa bɛ nye ɛlie, ɔluakɛ anyunlunyia sunsum ne, mɔɔ le Nyamenle sunsum ne, wɔ bɛ nwo zo. 15 Noko bɛmmamaa bɛ nuhua biala nwu amaneɛ kɛ ɔle kodiawu anzɛɛ awule anzɛɛ ɛtanevolɛ anzɛɛ yeva ɔ nloa yedo awie edwɛkɛ nu. 16 Na saa awie nwu amaneɛ kɛ Kilisienenli a, ɔmmamaa ɔyɛ ye nyiane, emomu ɔhɔ zo ɔwula Nyamenle anyunlunyia wɔ mekɛ mɔɔ duma ɛhye la ɔ nwo zo la. 17 Ɔluakɛ mekɛ ɛdwu kɛ ndɛnebualɛ ne bɔ ɔ bo wɔ Nyamenle sua nu. Na saa ɔbɔ ɔ bo wɔ yɛ nwo zo a, ɛnee kɛzi ɔkɛwie ye wɔ bɛdabɛ mɔɔ bɛndie Nyamenle edwɛkpa ne la anwo zo ɛ? 18 “Na saa ɔyɛ se kɛ bɛkɛlie tenlenenli ngoane a, ɛnee duzu a bado amumuyɛnli nee ɛtanevolɛ a?” 19 Zɔhane ati, bɛmaa bɛdabɛ mɔɔ Nyamenle ɛhulolɛdeɛ ti bɛlɛnwu amaneɛ la ɛhɔ zo ɛva bɛ nwo* ɛdo Bɔvolɛ nɔhavo ne anwo zo wɔ mekɛ mɔɔ bɛlɛyɛ kpalɛ la.\n^ Anzɛɛ “kpɔkɛzilɛ.”


Mateyu 19 | Yintanɛte Zo Baebolo | Ewiade Fofolɛ Ngilebɛbo\nMateyu Edwɛkpa 19:1-30\nAgyalɛ nee ewolebɔlɛ (1-9)\nBelazinlililɛ ahyɛlɛdeɛ (10-12)\nGyisɛse yila ngakula (13-15)\nKpavolɛ sukoavolɛ bie kpuya (16-24)\nBelemgbunlililɛ ne anwo afɔlebɔlɛ (25-30)\n19 Mekɛ mɔɔ Gyisɛse wiele ɛhye ka la, ɔvile Galeli na ɔhɔle Dwudiya ɛweɛne zo wɔ Dwɔdan ne anzi lɔ.+ 2 Menli dɔɔnwo doale ye wɔ ɛkɛ na ɔyɛle bɛ ayile. 3 Na Falasiima rale ɔ nwo ɛkɛ, na kɛmɔ bɛkulo kɛ bɛsɔ ye bɛnea la ati, bɛbizale ye kɛ: “Asoo mɛla maa adenle kɛ nrenyia kola bɔ ɔ ye ewole wɔ edwɛkɛ biala anwo?”+ 4 Ɔbuale bɛ kɛ: “Bɛtɛkengale kɛ ahenle mɔɔ bɔle bɛ la bɔle bɛ nrenyia nee raalɛ wɔ mɔlebɛbo ne+ 5 na ɔhanle kɛ: ‘Ɛhye ati a nrenyia bagyakyi ye papa nee ye mame na yeahɔbeta ɔ ye anwo na bɛ mu nwiɔ bɛayɛ nwonane ko la ɔ’?+ 6 Yemɔti bɛnle nwiɔ bieko, emomu nwonane ko. Zɔhane ati, mɔɔ Nyamenle ɛha ɛbɔ nu la, mmamaa awie biala kpakye nu.”+ 7 Bɛhanle bɛhilele ye kɛ: “Ɛnee duzu ati a Mosisi hanle kɛ ɔmaa ye ewolebɔlɛ kɛlata na ɔgyakyi ye ɛ?”+ 8 Ɔzele bɛ kɛ: “Bɛ ahonle ɛsesebɛ ne ati a Mosisi maanle bɛ adenle kɛ bɛbɔ bɛ ye mɔ ewole a,+ na tɛ kɛ ɛnee ɔde ye wɔ mɔlebɛbo ne la ɛne.+ 9 Meka meahile bɛ kɛ, awie biala mɔɔ tɛ adwɔmane ɛbɛla* ti ɔkɛbɔ ɔ ye ewole na ɔkɛgya fofolɛ la ɛzɛkye agyalɛ.”+ 10 Ɛdoavolɛma ne zele ye kɛ: “Saa kɛ edwɛkɛ ne de ye wɔ nrenyia nee ɔ ye avinli la ɛdeɛ a, ɛnee ɔnle kpalɛ kɛ bɛkɛgya.” 11 Ɔzele bɛ kɛ: “Tɛ menli kɔsɔɔti a kɛlie edwɛkɛ ɛhye kɛdo nu a, kyesɛ menli mɔɔ lɛ ahyɛlɛdeɛ ne la ala.+ 12 Ɔluakɛ menli wɔ ɛkɛ mɔɔ bɛngya mɔɔ bɛvale bɛwole bɛ a, yɛɛ menli wɔ ɛkɛ mɔɔ bɛngya mɔɔ menli a ɛyɛ bɛ zɔ a, yɛɛ bie mɔ noko anwuma Belemgbunlililɛ ne ati a bɛngya a. Bɛmaa mɔɔ kɛlie kɛdo nu la ɛyɛ ye zɔ.”+ 13 Akee bɛvale ngakula ngyikyi bɛrɛlɛle ye kɛ ɔva ɔ sa ɔgua bɛ nwo zo na ɔyɛ asɔne ɔmaa bɛ, noko ɛdoavolɛma ne deanle bɛ.+ 14 Noko Gyisɛse hanle kɛ: “Bɛgyakyi ngakula ne mɔ, bɛmmasi bɛ adenle kɛ bɛkɛmaa bɛkɛra me nwo, ɔluakɛ anwuma Belemgbunlililɛ ne le bɛdabɛ mɔɔ bɛle kɛ ɛhye mɔ zɛhae la ɛdeɛ.”+ 15 Na ɔvale ɔ sa ɔguale bɛ nwo zo na ɔvile ɛkɛ ne ɔhɔle. 16 Akee nea! awie rale ɔ nwo ɛkɛ razele ye kɛ: “Kilehilevolɛ, kpalɛ boni a ɔwɔ kɛ meyɛ na meanyia dahuu ngoane a?”+ 17 Ɔzele ye kɛ: “Duzu ati a ɛlɛbiza me mɔɔ le kpalɛ la anwo edwɛkɛ ɛ? Awie kokye ala a le kpalɛ a.+ Emomu, saa ɛkpondɛ kɛ ɛnyia ngoane a, kɔ zo di mɛla ne mɔ azo.”+ 18 Ɔzele ye kɛ: “Nuhua ne boni?” Gyisɛse hanle kɛ: “Mmayɛ kodiawu,+ mmasɛkye agyalɛ,+ mmawua,+ mmadi daselɛ adalɛ,+ 19 di wɔ papa nee wɔ mame eni,+ na kulo ɛ gɔnwo kɛ ɛ nwo.”+ 20 Kpavolɛ ne zele ye kɛ: “Meli ɛhye mɔ amuala azo; duzu bieko a ɔwɔ kɛ meyɛ a?” 21 Gyisɛse zele ye kɛ: “Saa ɛkulo kɛ ɛdi munli a, ɛnee kɔdɔne ninyɛne mɔɔ ɛlɛ la na fa ezukoa ne maa ehyiavolɛma, na ɛbanyia anwonyia wɔ anwuma;+ na bɛla badoa me.”+ 22 Mɔɔ kpavolɛ ne dele ɛhye la, ɔvale alɔbɔlɛ ɔhɔle, ɔluakɛ ɛnee ɔlɛ agyapadeɛ dɔɔnwo.+ 23 Akee Gyisɛse zele ye ɛdoavolɛma ne kɛ: “Nɔhalɛ nu meka meahile bɛ kɛ, ɔbayɛ se yeamaa sukoavolɛ kɛ ɔkɛhɔ anwuma Belemgbunlililɛ ne anu.+ 24 Meka meazi zolɛ bieko kɛ, ɔla aze ɔmaa afunlumu kɛ ɔkɛwolo agbuyia nye* nu tɛla kɛ sukoavolɛ kɛhɔ Nyamenle Belemgbunlililɛ ne anu.”+ 25 Mɔɔ ɛdoavolɛma ne dele ɛhye la, ɔzinle bɛ nwo kpole na bɛhanle kɛ: “Ɛnee akee nwane a kɛnyia ngoane a?”+ 26 Gyisɛse nleanle bɛ koonwu na ɔzele bɛ kɛ: “Sonla ɛdeɛ ɛhye yɛ se maa ye, noko Nyamenle ɛdeɛ ɔkola ɔyɛ debie biala.”+ 27 Akee Pita buale ye kɛ: “Nea! Yɛgyakyi debie biala yɛɛ yɛdoa wɔ a; ɛnee duzu a yɛbanyia a?”+ 28 Gyisɛse zele bɛ kɛ: “Nɔhalɛ nu meka meahile bɛ, mekɛ mɔɔ bɛyɛ ninyɛne fofolɛ na sonla Ra ne de ye anyunlunyia belemgbunli ebia ne anu la, bɛdabɛ mɔɔ bɛdoa me la, bɛbadɛnla arelemgbunli mbia 12 azo bɛabua Yizilayɛ mbusua 12 ne ndɛne.+ 29 Na awie biala mɔɔ ɛgyakyi azua anzɛɛ mediema mrenyia anzɛɛ mediema mraalɛ anzɛɛ papa anzɛɛ mame anzɛɛ mralɛ anzɛɛ azɛlɛ wɔ me duma nu la banyia ye mɔnwo ɛya na yeanyia dahuu ngoane.+ 30 “Noko alimoamra dɔɔnwo bali amozi, na amozi amra alimoa.+\n^ Anzɛɛ “tokule.”


Maa Ɛ Nye Ɛlie Gyimayɛlɛ Nwo—Yɛ Dɔɔnwo\nKENGA YE WƆ Acholi Afrikaans Albanian Amharic Arabic Armenian Aymara Bislama Bulgarian Catalan Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Cibemba Cinyanja Croatian Czech Dangme Danish Drehu Dutch Efik English Estonian Ewe Finnish French Ga Garifuna Georgian German Giliki Guarani Haitian Creole Hibulu Hiligaynon Hmong (White) Hungarian Icelandic Igbo Iloko Indonesian Italian Japanese Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kirundi Kisonge Kongo Korean Krio Latvian Lingala Lithuanian Luganda Lunda Luo Luvale Macedonian Malagasy Mam Mambwe-Lungu Maya Mazatec (Huautla) Mizo Mongolian Moore Myanmar Nahuatl (Central) Nahuatl (Huasteca) Ndebele (Zimbabwe) Nepali Ngabere Norwegian Nzema Ossetian Otetela Papiamento (Aruba) Papiamento (Curaçao) Polish Portuguese (Brazil) Quechua (Bolivia) Rarotongan Romanian Runyankore Russian Sango Sepedi Serbian (Cyrillic) Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tlapanec Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Vietnamese Wallisian Wayuunaiki Xhosa Yoruba Zande Zapotec (Isthmus) Zulu\nKɛzi Ɛ Nye Balie Gyimaɛyɛlɛ Nwo La\n“Eza ɔle Nyamenle ahyɛlɛdeɛ mɔɔ yeva yemaa sonla kɛ awie biala kɛli kɛnlo na ɔkɛlie ɔ nye wɔ ye ɛvɛlɛ nwo.” (Nolobɔvo ne 3:13) Saa Nyamenle kulo kɛ yɛ nye die yɛ gyima nwo a, asoo ndelebɛbo ɛnle nu kɛ ɔbahile yɛ kɛzi yɛbanyia anyelielɛ zɛhae ɔ? (Ayezaya 48:17) Ɔyɛ anyelielɛ kɛ, ɔdua ye Edwɛkɛ, Baebolo ne azo ɔyɛ ye zɔ. Suzu Baebolo nu folɛdulɛ mɔɔ maa yɛnyia ahunlundwolɛ wɔ yɛ gyima nwo wɔ edwɛkɛ mɔɔ doa zo la anu.\nNYIA GYIMA NWO ADWENLE KPALƐ\nSaa wɔ gyima ne hyia adwenle, anwosesebɛ anzɛɛ kɛ ɔde ye biala la, nwu ye kɛ “nvasoɛ wɔ gyimayɛlɛ kɔsɔɔti azo.” (Mrɛlɛbulɛ 14:23) Duzu nvasoɛ ɔ? Debie ko a le kɛ, gyimayɛlɛ boa maa yɛdi yɛ nwonane nu ngyianlɛ nwo gyima. Nɔhalɛ nu, Nyamenle ɛbɔ ɛwɔkɛ kɛ ɔbava menli mɔɔ fi ahonle nu sonle ye la ngyianlɛdeɛ yeamaa bɛ. (Mateyu 6:31, 32) Noko eza ɔkulo kɛ yɛyɛ yɛ afoa nu ɛdeɛ ɔlua mɔdenle mɔɔ yɛbɔ yɛava nɔhalɛlilɛ yɛayɛ gyima la.—2 Tɛsalonaekama 3:10.\nYemɔti, yɛbahola yɛabu yɛ gyima ne kɛ adenle mɔɔ yɛdua zo yɛdwu yɛ bodane nwo la. Gyimayɛlɛ le adenle kpalɛ mɔɔ boa maa yɛdi yɛ ɛzonlelilɛ nwo gyima. Joshua mɔɔ ɛnyia 25 la se, “Ɛkola ɛnea ɛ nwo a ɛnee wɔwie. Saa ɛkola ɛtua ninyɛne mɔɔ ɛhyia nwo la anwo kakɛ a, ɛnee wɔ gyima ne azo ɛra nvasoɛ.”\nBieko, gyimayɛlɛ maa bɛbu yɛ. Mɔɔ de la a le kɛ gyima biala ɛyɛlɛ ɛnla aze. Saa yɛtete yɛ nwo yɛmaa yɛ nye kɔ yɛ gyima nwo a—saa bɔbɔ ɔfonle anzɛɛ ɔyɛ se a—yɛbahola yɛanyia ahunlundwolɛ kɛ yɛlɛ ngyinlazo mɔɔ kpogya a. Ɛnee yɛli adwenle mɔɔ bɛlɛ kɛ bɛkoati gyimayɛlɛ la azo konim. (Mrɛlɛbulɛ 26:14) Wɔ adenle ɛhye azo, gyima maa yɛ kunlu dwo yɛ nwo kpalɛ. Aaron mɔɔ yɛlumua yɛha ɔ nwo edwɛkɛ la se, “Meyɛ gyima mewie biala a, me nye die kpalɛ. Bie a mefɛ—yɛɛ awie mɔ ɛnnwu me gyima mɔɔ meyɛ la ɛdeɛ, noko meze kɛ mehola meyɛ debie.”\nFA Ɛ NWO WULA GYIMAYƐLƐ NU\nBaebolo ne ka nrenya mɔɔ ‘asa nloa gyima le kɛnlɛma’ nee raalɛ mɔɔ ‘fa ɔ sa yɛ gyima anyelielɛ nu’ la anwo edwɛkɛ kpalɛ. (Mrɛlɛbulɛ 22:29; 31:13) Nɔhalɛ nu, awie ɛnnwu gyima nye zo kpalɛ mgbane ala. Yɛ nuhua ekyi bie anye die kɛ yɛbayɛ ninyɛne mɔɔ yɛnyɛ nwolɛ deɛ la. Bie a ɛhye ati a menli dɔɔnwo anye ɛnlie bɛ gyima nwo la; bɛmbɔ mɔdenle kɛ bɛbanwu ye yɛ kpalɛ.\nNɔhalɛ nu, awie bahola azukoa na yeamaa ɔ nye alie gyima biala anwo, saa ɔfa adwenle kpalɛ ɔyɛ a—kile kɛ, saa ɔfa ye adwenle ɔsie kɛzi ɔbayɛ gyima ne kpalɛ la azo a. William mɔɔ ɛli ɛvolɛ 24 la ka kɛ, “Saa ɛku ɛ nwo ɛyɛ gyima na ɛnwu mɔɔ ɛvi nu ɛra la a, ɔmaa ɛ nye die. Saa ɛyɛ ye afoa bie anzɛɛ ɛyɛ ekyi bie a ɛnde nganeɛ ɛhye.”\nDWENLE KƐZI WƆ GYIMA NE BOA AWIE MƆ LA ANWO\nMmadwenle ezukoa mɔɔ ɛnyia ye la anwo ala. Emomu, biza ɛ nwo kpuyia ɛhye mɔ: ‘Duzu ati a gyima ɛhye anwo hyia ɛ? Saa meanyɛ ye fee anzɛɛ meanyɛ ye boɛ a, duzu a bazi a? Kɛzi me gyima ne boa awie mɔ ɛ?’\nƆle kpalɛ kɛ yɛbadwenle kpuyia ne mɔɔ li awieleɛ la anwo, ɔluakɛ saa yɛnwu kɛ yɛ gyima boa awie mɔ a, yɛnyia ahunlundwolɛ. Gyisɛse mumua ne hanle kɛ: “Nyilalɛ dɔɔnwo wɔ ɛmanlɛ nu tɛla ɛlielɛ.” (Gyima ne 20:35) Saa ɛye menli mɔɔ tɔ ninyɛne nee gyimamenlema mɔɔ yɛ gyima ne boa bɛ la ɛsie ahane a, awie mɔ noko nyia yɛ gyimayɛlɛ ne azo nvasoɛ. Bɛmɛ a le yɛ sua nu amra nee menli mɔɔ bɛhyia la.\nYɛ sua nu amra. Saa abusua tile bie yɛ gyima ɛsesebɛ fa nea ye sua nu amra a, ɔboa bɛ wɔ ndenle nwiɔ azo. Mɔɔ lumua la, ɔnea kɛ bɛ sa baha bɛ nwonane afoa nu ninyɛne—aleɛ, tɛladeɛ, nee dabelɛ. Ɔyɛ ɛhye ɔfa ɔdi ye ɛzonlelilɛ mɔɔ Nyamenle ɛva ɛmaa ye kɛ ɔnlea “ye mbusua” ne la anwo gyima. (1 Temɔte 5:8) Mɔɔ tɔ zo nwiɔ, awie mɔɔ bɔ mɔdenle ye ezukoa la dua ye neazo zo kile kɛ gyimayɛlɛ nwo hyia kpalɛ. Shane mɔɔ yɛha ɔ nwo edwɛkɛ la hanle kɛ, “Me papa bɔ mɔdenle yɛ neazo kpalɛ wɔ gyimayɛlɛ nwo. Ɔle nrenya mɔɔ di nɔhalɛ mɔɔ yeva ye ngoane mekɛ muala yeyɛ gyima kɛ kapentanli. Ye neazo ne ɛmaa mezukoa kɛ mebava me sa meayɛ gyima, meayɛ debie mɔɔ baboa awie mɔ la.”\nMenli mɔɔ bɛhyia la. Ɛzoanvolɛ Pɔɔlo dule Keleseɛnema folɛ kɛ bɛyɛ “gyima, amaa [bɛanyia] . . . bie [bɛaboa] bɛdabɛ mɔɔ bɛhyia la.” (Ɛfɛsɛsema 4:28) Nɔhalɛ nu, saa yɛyɛ gyima yɛnea yɛ nwo nee yɛ abusua a, eza ɔbamaa yɛahola yɛaboa menli mɔɔ ɛnlɛ bie la. (Mrɛlɛbulɛ 3:27) Yemɔti gyimayɛlɛ kola boa yɛ maa yɛnyia ɛmanlɛ nu anyelielɛ.\nWɔ Gyisɛse Boka Zo Edwɛkɛhanlɛ ne anu, ɔhanle kɛ: “Saa awie dua ye tumi zo ahye wɔ mialera nu kɛ ɛ nee ye ɛhɔ adenle kilomita ko a, ɛ nee ye ɛhɔ nwiɔ.” (Mateyu 5:41) Kɛ ɔkɛyɛ na wɔava ngyinlazo mɔɔ wɔ edwɛkɛ ɛhye anu la wɔali gyima wɔ wɔ gyima nwo ɛ? Kɛ anrɛɛ ɛbayɛ ekyi bie ala la, kpondɛ adenle dua zo yɛ dɔɔnwo tɛla mɔɔ bɛkpondɛ kɛ ɛyɛ la. Fa bodane bie sie ɛ nye zo; yɛ wɔ adwenle kɛ ɛbayɛ wɔ gyima ne kpalɛ anzɛɛ ɛbayɛ ye ndɛndɛ wɔadɛla mɔɔ bɛkpondɛ la. Maa ɛ nye ɛlie wɔ gyima nwo edwɛkɛ ekyi bie bɔbɔ anwo.\nSaa ɛyɛ dɔɔnwo a, ɔmaa ɛ nye die wɔ gyima ne anwo kpalɛ. Kɛmɔti ɛ? Ɔluakɛ ɛdawɔ a ɛlɛ ɛ nwo a. Ɛlɛyɛ dɔɔnwo ɔluakɛ ɛkulo ye zɔ, tɛ kɛ awie gyi ɛ kɔme zo la ati ɔ. (Faelimɔn 14) Wɔ ɛhye anwo, bie a yɛbahakye ngyinlazo ne mɔɔ wɔ Mrɛlɛbulɛ 12:24 la: “Sonla mɔɔ kola gyima yɛ la sie maanle, yɛɛ mgbovonle yɛ mianlera nu gyima.” Nɔhalɛ nu, yɛ nuhua ekyi bie a bɛbamaa yeayɛ kanranli anzɛɛ mianlera nu gyima a. Noko akee, awie mɔɔ yɛ gyima ekyi bie la bade nganeɛ kɛ ɔwɔ akɛlɛzonlenlɛ bo, mɔɔ dahuu awie mɔ gyi ɔ kɔme zo a. Noko awie mɔɔ yɛ dɔɔnwo ɔluakɛ ɔkulo kɛ ɔyɛ zɔ la te nganeɛ kɛ ɔdaye a ɔlɛ ɔ nwo a. Ɔdi ɔ ti anwo.\nGYIMA LƐ YE MEKƐ\nGyimayɛlɛ nwo hyia, noko ɔwɔ kɛ yɛkakye kɛ ngoane hyia tɛla gyima. Nɔhalɛ nu, Baebolo ne si mɔdenlebɔlɛ nwo adua. (Mrɛlɛbulɛ 13:4) Noko ɔmmaa yɛ anwosesebɛ kɛ yɛyɛ menli mɔɔ gyima ɛli yɛ adwenle a. Nolobɔvo ne 4:6 se: “Ɔle kpalɛ kɛ ɛkɛnyia ekyi na ɛkɛnyia anzondwolɛ tɛla kɛ ɛkɛva ɛ sa nwiɔ ɛkɛhu ɛ nwo ɛvɛlɛ na ɛkɛpele kɛ ɛkye anwoma.” Boni a ɔkile a? Saa awie mɔɔ fa ɔ ti mi ye gyima nu la maa ye gyima sɛkye ye mekɛ nee ye anwosesebɛ kɔsɔɔti a, ɔ nye ɛnrɛlie wɔ ye ɛvɛlɛ nwo ɛlɛ. Wɔ adenle ɛhye azo, ye gyima bayɛ debie mɔɔ nvasoɛ ɛnle zo kɛ asɛɛ ‘ɔlɛpele yeahye anwoma’ la.\nBaebolo ne kola boa yɛ maa yɛnyia gyima nwo adwenle kpalɛ. Ɔka kɛ yɛyɛ gyima ɛdeɛ, noko eza ɔtu yɛ folɛ kɛ ‘yɛnwu ninyɛne mɔɔ nwolɛ hyia’ la. (Felepaema 1:10) Ninyɛne mɔɔ anwo hyia la a le boni mɔ? Bɛmɛ a le kɛ yɛbanyia mekɛ yɛamaa yɛ abusua nee yɛ gɔnwo mɔ. Mɔɔ hyia kpalɛ bɔbɔ la a le sunsum nu ninyɛne, mɔɔ le kɛ yɛkenga Nyamenle Edwɛkɛ ne na yɛadwenledwenle nwolɛ la.\nƆda ali kɛ menli mɔɔ yɛ bɛ debie biala pɛpɛɛpɛ la anye die bɛ gyima nwo kpalɛ. William mɔɔ yɛha ɔ nwo edwɛkɛ la se, “Me gyimamenle yɛle gyima mɔɔ bɛyɛ ye pɛpɛɛpɛ la anwo neazo kpalɛ. Ɔyɛ gyima ɛsesebɛ, yɛɛ ɔ nee menli mɔɔ ɔ nee bɛ di gua la avinli le kɛnlɛma ɔlua gyima kpalɛ mɔɔ ɔyɛ la ati. Noko saa ɔkpɔne gyima a, ɔze kɛzi ɔfa ye gyima ne ɔsie ahane na ɔfa ye adwenle ɔsie ye abusua nee ye ɛzonlenlɛ zo la azo. Na ɛze ɔ? Ɔboka menli mɔɔ anye die kpalɛ mɔɔ meze bɛ la anwo!”\nKɛzi Bɛbu Gyimayɛlɛ La\n“Saa alehyenlɛ ne ba awieleɛ na mevɛ a, mete nganeɛ kɛ medwu me bodane nwo na me nye die. Meze kɛ menyɛle gyima kpalɛ wɔ kenle zɔhane.”—Nick.\n“Gyima ɛsesebɛ ɛyɛlɛ a le adenle kpalɛ mɔɔ tɛla biala a. Saa ɛkɔ wɔahɔyɛ debie mɔɔ nvasoɛ wɔ zo a, yɛ ye boɛ.”—Christian.\n“Yɛ sonlabaka ne kola yɛ ninyɛne ngakyile dɔɔnwo. Mekpondɛ kɛ meyɛ gyima ɛsesebɛ na meboa awie mɔ mefa mekile anyezɔlɛ mɔɔ melɛ memaa ngoane ahyɛlɛdeɛ ne la.”—David.\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE February 2015 | Kɛzi Ɛ Nye Balie Wɔ Gyima Nwo La\nFebruary 2015 | Kɛzi Ɛ Nye Balie Wɔ Gyima Nwo La\nƐZINZALƐ ARANE February 2015 | Kɛzi Ɛ Nye Balie Wɔ Gyima Nwo La


2 Timote 3 | Yintanɛte Zo Baebolo | Ewiade Fofolɛ Ngilebɛbo\nMɔɔ Tɔ Zo Nwiɔ Kɔmaa Timote 3:1-17\nMekɛ mɔɔ li awieleɛ la anu bayɛ se (1-7)\nDi Pɔɔlo neazo ne anzi pɛpɛɛpɛ (8-13)\n“Kɔ zo di ninyɛne mɔɔ wɔzukoa” la anzi (14-17)\nNgɛlɛlera ne amuala vi Nyamenle sunsum nu (16)\n3 Noko nwu ɛhye kɛ, wɔ mekɛ mɔɔ li awieleɛ la anu,+ mekɛ mɔɔ anu yɛ se la bara. 2 Ɔluakɛ menli bahulo bɛ ngome bɛ nwo,* bɛbahulo ezukoa, bɛbayɛ adubɛnwo, anwomemaazo, bɛbaha munzule edwɛkɛ, bɛbayɛ awovolɛ nwo anzosesebɛ, boniayɛma, bɛnrɛli nɔhalɛ, 3 menli mɔɔ ɛnlɛ sonla nwo ɛlɔlɛ, menli mɔɔ bɛ nee bɛ ɛnyɛ ngyehyɛleɛ, dumasɛkyevoma, menli mɔɔ ɛngomo bɛ nwo zo, menli mɔɔ anwo yɛ ɛzulolɛ, menli mɔɔ ɛngulo kpalɛyɛlɛ, 4 menli mɔɔ ye awie mɔ maa, menli mɔɔ le tufoande, menli mɔɔ tu bɛ nloa anu, menli mɔɔ kulo anyelielɛ na bɛngulo Nyamenle, 5 bɛyɛ bɛ nwo kɛ bɛzɔ nyamenlezonlenlɛ nu noko bɛnva nuhua tumi ne bɛmbɔ bɛ ɛbɛla;+ twe ɛ nwo fi menli zɛhae mɔ anwo. 6 Bɛ nuhua bie mɔ dua nrɛlɛbɛ adenle zo wolowolo azua nu bɛlɛbɛla menli na bɛfa mraalɛ mɔɔ bɛle bɛtɛɛ mɔɔ bɛ ɛtane ɛyɛ adesoa ɛmaa bɛ na atiakunluwɔzo ngakyile twehwe bɛ la bɛyɛ ngɛkɛlɛ, 7 bɛsukoa debie dahuu noko bɛnnyia nɔhalɛ ne anwo nɔhalɛ ndelebɛbo ɛlɛ. 8 Na kɛ mɔɔ Gyaneze nee Gyambilize dwazole tiale Mosisi la, zɔhane ala a menli ɛhye mɔ kɔ zo dwazo tia nɔhalɛ ne a. Menli ɛhye mɔ adwenle ɛzɛkye bɔkɔɔ, bɛmbu bɛ kɛ bɛli diedi ne anzi. 9 Noko bɛnrɛnyia anyuhɔlɛ biala, ɔluakɛ bɛ ngoaseade ne bala ali wɔ menli kɔsɔɔti anyunlu kɛ mrenyia nwiɔ zɔhane la.+ 10 Noko wɔmɔ wɔli me ngilehilelɛ, me ɛbɛlabɔlɛ+ nee me bodane ne anzi pɛpɛɛpɛ, na wɔnwu me diedi, me abotane, me ɛlɔlɛ, me kpundiigyinlanlɛ ne, 11 kpɔdekpɔdeyɛlɛ nee amaneɛnwunlɛ mɔɔ le kɛ mɔɔ menwunle ye wɔ Anteɔko,+ Ayekoneɛm,+ Lesetela+ la amuala. Mengyinlanle kpɔdekpɔdeyɛlɛ ɛhye mɔ anloa na Awulae liele me vile ɔ muala anu.+ 12 Nɔhalɛ nu, bɛdabɛ mɔɔ bɛkulo kɛ bɛfa nyamenlezonlenlɛ kpalɛ bɛbɔ bɛ ɛbɛla kɛ Kelaese Gyisɛse ɛdoavolɛma la amuala, bɛbayɛ bɛdabɛ noko kpɔdekpɔde.+ 13 Na amumuyɛma nee adalɛma bahɔ bɛ nyunlu wɔ ɛtaneyɛlɛ nu, bɛbabɛlɛbɛla menli na awie mɔ noko abɛlɛbɛla bɛdabɛ.+ 14 Noko wɔmɔ, kɔ zo di ninyɛne mɔɔ wɔzukoa na wɔlie wɔli kɛ ɔle nɔhalɛ la anzi,+ ɔluakɛ ɛze menli mɔɔ ɛzukoale ɛvile bɛ ɛkɛ ne la 15 yɛɛ sumunli wɔ ngakula nu,+ ɛze ngɛlɛlera nwuanzanwuanza ne+ mɔɔ kola maa ɛnwu nrɛlɛbɛ na ɛdua Kelaese Gyisɛse anu diedi zo ɛnyia ngoane la.+ 16 Ngɛlɛlera ne amuala vi Nyamenle sunsum nu,+ na ɔle kpalɛ ɔmaa ngilehilelɛ,+ bɛ nyunlu ɛhwilɛ, ninyɛne ɛdenrɛdenrɛlɛ,* menli ɛtetelɛ wɔ tenleneyɛlɛ nu,+ 17 amaa Nyamenle sonla ne afɛta bɔkɔɔ, mɔɔ bɛziezie ye bɛmaa gyima kpalɛ biala a.\n^ Anzɛɛ “bɛbayɛ angomedi.”\n^ Anzɛɛ “boɛ ɛyɛlɛ.”


Emɔso 3 | Yintanɛte Zo Baebolo | Ewiade Fofolɛ Ngilebɛbo\nGyɛnɛsese Ɛzɛdɔso Lɛvitikɔso Nɔmbɛse Ditilɔnomi Dwɔhyua Ndɛnebuavolɛma Wulutu 1 Samoɛle 2 Samoɛle 1 Arelemgbunli 2 Arelemgbunli 1 Edwɛkɛsisilɛ 2 Edwɛkɛsisilɛ Ɛzela Nihɛmaya Ɛseta Dwobu Edwɛne Mrɛlɛbulɛ Nolobɔvo Sɔlɔmɔn Edwɛne Ayezaya Gyɛlɛmaya Awolɛyelɛ Yizikeɛle Daneɛle Hozia Dwowɛle Emɔso Obadaya Dwona Maeka Nahum Habakɛke Zɛfanaya Hagae Zɛkalaya Malakae Mateyu Maake Luku Dwɔn Gyima ne Wulomuma 1 Kɔlentema 2 Kɔlentema Galeehyeama Ɛfɛsɛsema Felepaema Kɔlɔsaema 1 Tɛsalonaekama 2 Tɛsalonaekama 1 Timote 2 Timote Taetɛse Faelimɔn Hibuluma Gyemise 1 Pita 2 Pita 1 Dwɔn 2 Dwɔn 3 Dwɔn Dwuudu Yekile 1 2 3 4 5 6 7 8 9\nNyamenle ndɛnebualɛ nwo nolobɔlɛ (1-8)\nNyamenle ye ye fealeranu edwɛkɛ kile (7)\nNrɛlaleɛ mɔɔ tia Samɛlea (9-15)\n3 “O Yizilayɛma, bɛdie edwɛkɛ mɔɔ Gyihova ɛha wɔ bɛ nwo la, ɔfale abusua ne mɔɔ ɔyele bɛ ɔvile Yigyibiti azɛlɛ zo la amuala anwo: 2 ‘Bɛ ngomekye a meze bɛ wɔ azɛlɛ ye azo mbusua kɔsɔɔti anu a.+ Ɛhye ati a mebamaa bɛabu bɛ ɛtane ne mɔ kɔsɔɔti anwo mgbonda la.+ 3 Asoo menli nwiɔ bahola abɔ nu alua wɔ mekɛ mɔɔ bɛtɛyɛle ngyehyɛleɛ kɛ bɛyia* la ɔ? 4 Saa awenade ɛtɛnwunle nane kɛ ɔkye ye a, asoo ɔkpo wɔ kpɔkɛ nu? Saa awenade kakula* ɛtɛkyele nane a, asoo ɔkulu wɔ ye dabelɛ ne? 5 Asoo aloma badɔ ɛhane nu wɔ azɛlɛ nwo wɔ mekɛ mɔɔ bɛtɛsuale ye ɛhane la ɔ?* Asoo ɛhane ɛtɛkyele debie a ɔfuandi? 6 Saa bɛbɔ aweɛne nu wɔ suakpole zo a, asoo menli ne anwo ɛnwoso bɛ? Saa esiane bie si suakpole ne azo a, asoo tɛ Gyihova a ɛyɛ a? 7 Ɔluakɛ Tumivolɛ Awulae Gyihova ɛnrɛyɛ debie bialaKyesɛ ɔye ye fealeranu edwɛkɛ ne ɔkile ye azonvolɛ ngapezoma ne.+ 8 Awenade ne ɛkpo!+ Nwane a ye ahonle ɛnrɛdu a? Tumivolɛ Awulae Gyihova ɛdendɛ! Nwane a ɛnrɛha ngapezo a?’+ 9 ‘Bɛbɔ ye nolo wɔ Ahyedɔdo tawa mgbole ne mɔNee Yigyibiti azɛlɛ zo tawa mgbole ne mɔ azo. Bɛha kɛ: “Bɛboɔboa bɛ nwo wɔ Samɛlea awoka ne mɔ azo;+Bɛnlea ngyegyelɛ mɔɔ wɔ ɛkɛNee nzisi mɔɔ wɔ zolɛ la.+ 10 Ɔluakɛ bɛnze kɛzi bɛyɛ debie mɔɔ le kpalɛ la,” kɛ Gyihova se la ɛne,“Bɛle menli mɔɔ ɛlɛboɔboa basabasayɛlɛ nee ɛzɛkyelɛ nloa wɔ bɛ tawa mgbole ne mɔ anu a.”’ 11 Zɔhane ati edwɛkɛ mɔɔ Tumivolɛ Awulae Gyihova ɛha la ɛne,‘Kpɔvolɛ bie barabɔ azɛlɛ ne ayia,+Ɔbalie wɔ anwosesebɛ ne,Na yeasesa ninyɛne mɔɔ wɔ wɔ tawa mgbole ne mɔ anu la yeahɔ.’+ 12 Edwɛkɛ mɔɔ Gyihova ɛha la ɛne,‘Kɛ mɔɔ mboaneneavolɛ die boane gyakɛ nwiɔ anzɛɛ ɔ nzo ko fi awenade nloa anu la,Zɔhane ala a Yizilayɛma ekyi bie banriandi avi bɛ agbɔvolɛ asa anu a,Bɛdabɛ mɔɔ kɛkala bɛdede ɛkpa ngɛnlɛma nee mbia mɔɔ bɛda nu la azo* wɔ Samɛlea la.’+ 13 ‘Bɛdie na bɛbɔ Gyekɔbo abozoamra kɔkɔ,’ kɛ Tumivolɛ Awulae Gyihova, ɛlɔne Nyamenle ne se la ɛne. 14 ‘Ɔluakɛ kenle mɔɔ mebamaa Yizilayɛ abu ye ɛtane ne mɔ amuala anwo mgbonda la,+Eza mebamaa Bɛtɛle afɔlemokyea ne mɔ abu mgbonda;+Bɛbapɛ afɔlemokyea ne azo mɛne ne mɔ bɛagua aze.+ 15 Mebabubu fɔsɛlɛ sua ne nee wawaa sua ne meagua aze.’ ‘Azua mɔɔ bɛva ɛzɛlɛ* bɛzi la abo zo baminli,+Yɛɛ azua mgbole ne mɔ* bavi ɛkɛ,’+ kɛ Gyihova se la ɛne.”\n^ Anzɛɛ “bɛtɛyɛle ngyehyɛleɛ bɛtɛyiale.”\n^ Anzɛɛ “awenade kakula mɔɔ anwo yɛ se la.”\n^ Anzɛɛ ɔkola ɔkile, “wɔ mekɛ mɔɔ aleɛ ɛngua zo la?”\n^ Anzɛɛ “Damasekɛse ɛkpa zo.”\n^ Anzɛɛ “ɛzonle mɛne.”\n^ Anzɛɛ ɔkola ɔkile, “azua dɔɔnwo.”


Maake 15 | Yintanɛte Zo Baebolo | Ewiade Fofolɛ Ngilebɛbo\nMaake Edwɛkpa 15:1-47\nGyisɛse wɔ Paelɛte anyunlu (1-15)\nBɛgolole ɔ nwo wɔ bagua nu (16-20)\nBɛbɔ ye baka nu wɔ Gɔlogota (21-32)\nGyisɛse ewule (33-41)\nGyisɛse ɛzielɛ (42-47)\n15 Aleɛbahye ne ala, ɛsɔfo mgbanyinli nee mgbanyima yɛɛ mɛla kilehilevolɛma ne mɔ, nɔhalɛ nu, Sanhedelin ne amuala bɔle kpɔkɛ na bɛkyekyele Gyisɛse bɛvale ye bɛhɔmaanle Paelɛte.+ 2 Yemɔti Paelɛte bizale ye kɛ: “Wɔmɔ a ɛle Dwuuma Belemgbunli ne la ɔ?”+ Ɔbuale ye kɛ: “Yemɔ a ɛdawɔ mumua ne wɔha la.”+ 3 Noko ɛnee ɛsɔfo mgbanyinli ne mɔ ɛlɛbɔ ye somolɛ wɔ ninyɛne dɔɔnwo anwo. 4 Akee Paelɛte bɔle ɔ bo bizale ye bieko kɛ: “Ɛnlɛ mualɛ biala ɔ?+ Nea kɛzi bɛlɛka edwɛkɛ dɔɔnwo bɛagua ɛ nwo zo la.”+ 5 Noko Gyisɛse ambua ye bieko, yemɔti ɔzinle Paelɛte anwo.+ 6 Saa ɛvoyia biala dwu zo a, ɔta ɔye pilizanli ko mɔɔ bɛkɛbiza la ɔmaa bɛ.+ 7 Mekɛ ne anu ɛnee nrenyia ne mɔɔ bɛfɛlɛ ye Balabase nee atuadelɛma bie mɔɔ bɛluale atuadelɛ zo bɛhunle menli la gua efiade. 8 Yemɔti menli dɔɔnwo ne vole hɔle ɛkɛ na bɛbɔle ɔ bo bɛzɛlɛle Paelɛte kɛ ɔyɛ mɔɔ ɔta ɔyɛ ɔmaa bɛ la. 9 Ɔbizale bɛ kɛ: “Bɛkulo kɛ meye Dwuuma Belemgbunli ne memaa bɛ ɔ?”+ 10 Ɔluakɛ ɛnee Paelɛte ze kɛ ɛkpɔlɛ ti a ɛsɔfo mgbanyinli ne mɔ ɛva ye ɛrɛlɛ ye a.+ 11 Noko ɛsɔfo mgbanyinli ne mɔ lile wulale menli ne kɛ bɛmaa ɔye Balabase emomu ɔmaa bɛ.+ 12 Paelɛte buale bɛ bieko na ɔzele bɛ kɛ: “Ɛnee kɛ menyɛ ahenle mɔɔ bɛfɛlɛ ye Dwuuma Belemgbunli ne la ɛ?”+ 13 Bɛdeɛdeanle nu bieko kɛ: “Bɔ ye baka nu!”*+ 14 Na Paelɛte doale zo zele bɛ kɛ: “Kɛmɔti ɛ? Ɛtane boni a yeyɛ a?” Noko bɛdeɛdeanle nu kpole kɛ: “Bɔ ye baka nu!”*+ 15 Na kɛmɔ Paelɛte kulo kɛ ɔsɔ menli ne anye la ati, ɔyele Balabase ɔmaanle bɛ; ɔmaanle bɛbole Gyisɛse,+ na ɔvale ye ɔmaanle bɛ kɛ bɛhɔbɔ ye baka nu.+ 16 Akee sogyama ne vale ye hɔle alienwo ɛkɛ, wɔ amɛnlado ne sua nu, na bɛvɛlɛle sogyama ne amuala bɛmaanle bɛrayiale.+ 17 Na bɛvale tɛladeɛ kɔkɔlɛ nee buluwu afonla bɛwulale ye na bɛnwonle mbowule abotile bɛzoale ye; 18 na bɛbɔle ɔ bo bɛgolole ɔ nwo kɛ: “Anzodwolɛ* ɛha wɔ, Dwuuma Belemgbunli!”+ 19 Eza bɛvale ndɔ baka bɛbɔle ɔ ti zo na bɛdole nyɛlɛ bɛguale ɔ nwo, na bɛhotole bɛbɔle bɛ ti aze bɛmaanle ye. 20 Mɔɔ bɛgolole ɔ nwo bɛwiele la, bɛkpolole tɛladeɛ kɔkɔlɛ nee buluwu afonla ne na bɛvale ye tɛladeɛ aguzo ne bɛwulale ye. Na bɛ nee ye hɔle kɛ bɛkabɔ ye baka nu.+ 21 Eza bɛhyele awie bie mɔɔ ɛlɛpɛ nu, Saemɔn mɔɔ vi Saelini, Alɛzanda nee Wulufɛse papa, mɔɔ vi namule nu ɛlɛba sua zo la bɛmaanle ɔzoale ye amaneɛnwunlɛ baka ne.*+ 22 Yemɔti bɛvale ye bɛrale ɛleka bie mɔɔ bɛfɛlɛ ye Gɔlogota, mɔɔ kile, “Etile Kanrɛlɛ Ɛleka” la.+ 23 Wɔ ɛkɛ ne, bɛbɔle mɔdenle kɛ bɛmaa ye nwanye mɔɔ bɛva alufuanlɛ bɛkpoto nu la bɛamaa yeanlo,+ noko yeanno. 24 Na bɛbɔle ye baka nu na bɛguale ma* bɛvale bɛhyɛle ye tɛladeɛ aguzo ne bɛnwunle mɔɔ ɔwɔ kɛ awie biala fa la.+ 25 Ɛnee ɔle kɛyɛ nwonlomɔ dɔne ngɔnla,* na bɛbɔle ye baka nu. 26 Na bɛhɛlɛle ɛzonle mɔɔ bɛdonle ye la kɛ: “Dwuuma Belemgbunli Ne.”+ 27 Bieko, bɛbɔle nwule nwiɔ bie mbaka nu bɛbokale ɔ nwo, ko wɔ ye fema zo yɛɛ ko wɔ ye bɛne zo.+ 28 *—— 29 Na bɛdabɛ mɔɔ bɛpɛle nuhua ɛkɛ ne la wosole bɛ ti+ dendɛle tiale ye na bɛhanle kɛ: “O! Wɔmɔ mɔɔ ɛbabubu ɛzonlenlɛsua ne na wɔava kenle nsa wɔazi la,+ 30 ɛvi amaneɛnwunlɛ baka ne* azo dwu aze na die ɛ nwo.” 31 Zɔhane ala a ɛsɔfo mgbanyinli nee mɛla kilehilevolɛma ne mɔ golole ɔ nwo hanle kɛ: “Ɔliele awie mɔ; noko ɔngola ɔnlie ɔ nwo!+ 32 Bɛmaa Kelaese, Yizilayɛ Belemgbunli ne ɛvi amaneɛnwunlɛ baka ne* azo ɛdwu aze kɛkala, amaa yɛanwu ye na yɛalie yeali.”+ Na bɛdabɛ mɔɔ bɛbɔle bɛ mbaka nu bɛbokale ɔ nwo la noko yɛle ye aholoba.+ 33 Ɔdwule kɛyɛ ewiazo bulu nee nwiɔ* la, awozinli hedale azɛlɛ ne kɔsɔɔti azo too dɔne nsa.*+ 34 Bɛbɔle dɔne nsa la, Gyisɛse vale ɛnelɛ kpole deanle nu kɛ: “Eli, Eli, lama sabaketani?” mɔɔ kile kɛ: “Me Nyamenle, me Nyamenle, duzu ati a wɔkpo me a?”+ 35 Na menli mɔɔ gyigyi ɛkɛ ne la bie mɔ dele la, bɛbɔle ɔ bo bɛhanle kɛ: “Nea! Ɔlɛfɛlɛ Yilaegya.” 36 Akee awie nriandile hɔvale emiane bɔle nza mɔɔ nyinyia la anu vale duale ndɔ baka ti maanle ye kɛ ɔnlo,+ na ɔhanle kɛ: “Bɛgyakyi ye! Bɛmaa yɛnlea saa Yilaegya kɛraye ye wɔ baka ne azo a.” 37 Na Gyisɛse deanle nu kpole na ɔwule.*+ 38 Na ɛzonlenlɛsua ne anu mgbɛnudanlɛ ne+ anu dele sinli nwiɔ, ɔvi anwuma ɔrapenle aze.+ 39 Akee mekɛ mɔɔ sogya kpanyinli ne mɔɔ gyi ɛkɛ ne na ɔ nye dua ye la nwunle kɛ yewu wɔ tɛnlabelɛ zɛhae anu la, ɔhanle kɛ: “Amgba, nrenyia ɛhye le Nyamenle Ara.”+ 40 Ɛnee mraalɛ bie gyi moamoa ɛlɛnea mɔɔ ɛlɛkɔ zo la, bɛ nuhua bie mɔ a le Mɛle Magedalene nee Gyemise Ekyi ne nee Dwosɛse mame Mɛle yɛɛ Salome,+ 41 mɔɔ ɛnee bɛ nee ye ta dua na bɛboa ye+ wɔ mekɛ mɔɔ ɔwɔ Galeli la, yɛɛ mraalɛ gyɛne dɔɔnwo mɔɔ nee ye vi Gyɛlusalɛm rale la. 42 Akee ɔdwule nɔsolɛ nu, na kɛmɔ ɛnee ɔle Anwoziezielɛ kenle mɔɔ aleɛ kye a ɔle Ɛnwomenlelielɛ kenle la ati, 43 Dwosefi mɔɔ vi Arelematia, Ayiama ne anu sonla mɔɔ bɛdi ye eni, mɔɔ ɔdaye noko ɔlɛkendɛ Nyamenle Belemgbunlililɛ ne la rale ɛkɛ. Ɔnyianle akɛnrasesebɛ ɔhɔle Paelɛte ɛkɛ ɔhɔzɛlɛle Gyisɛse funli ne.+ 44 Noko ɛnee Paelɛte ɛngola ɛnnwu ye saa yewu dɛbadɛba a, na ɔvɛlɛle sogya kpanyinli ne ɔbizale ye ɔnleanle kɛ Gyisɛse ɛwu a. 45 Yemɔti mekɛ mɔɔ ɔdele ɔvile sogya kpanyinli ne ɛkɛ ne kɛ yewu la, ɔvale funli ne ɔmaanle Dwosefi. 46 Ɔdɔle lenen kpalɛ bie, ɔyele ye ɔvile baka ne azo na ɔvale lenen kpalɛ ne ɔkyekyele ye na ɔdole ye wɔ nla+ mɔɔ bɛpɛ ye wɔ bolɛ nu la anu; akee ɔhundole bolɛ kpole bie ɔnyinle nla* ne anloa.+ 47 Noko Mɛle Magedalene nee Dwosɛse mame Mɛle hɔle zo nleanle ɛleka mɔɔ bɛva ye bɛdo la.+\n^ Anzɛɛ “Ku ye wɔ baka zo.”\n^ Giliki aneɛ nu, dɔnehwele nsa ne azo.\n^ Giliki aneɛ nu, dɔnehwele nsia ne azo.\n^ Giliki aneɛ nu, dɔnehwele ngɔnla ne azo.\n^ Anzɛɛ “na ɔgule ye ɛnwomenle mɔɔ li awieleɛ.”


Symmachus sinli mɔɔ Nyamenle duma ne wɔ zo wɔ Edwɛne 69:31, ɛvoya mɔɔ tɔ zo nsa anzɛɛ nna Y.M.\nGyihova Alasevolɛ ɛva Baebolo ngakyile ɛli gyima, bɛpelente bie na bɛva bɛmaa wɔ ɛvolɛ dɔɔnwo anu. Noko yɛnwunle kɛ ɔhyia kɛ yɛyɛ ngilebɛbo fofolɛ mɔɔ baboa menli kpalɛ yeamaa bɛazukoa “nɔhalɛ ne anwo nɔhalɛ ndelebɛbo,” mɔɔ Nyamenle kpondɛ kɛ menli kɔsɔɔti nwu ye la. (1 Timote 2:3, 4) Ɔti, wɔ 1950 ne anu, yɛbɔle ɔ bo kɛ yɛye yɛ adwuleso aneɛ nu Baebolo, Ewiade Fofolɛ Ngilebɛbo ne foa bie mɔ. Bɛhile Baebolo ɛhye abo nɔhalɛ nu bɛmaa yeli munli wɔ aneɛ mɔɔ bo 170 la anu.\nƐnee bɛhyia Baebolo mɔɔ ɔ bo ɛdelɛ ɛnyɛ se la. Mekɛ ɛlɛkɔ la ɛnee aneɛ ɛlɛkakyi, yɛɛ edwɛkɛ agbɔkɛ mɔɔ nuhua ɛnla ɛkɛ anzɛɛ bɛkpa nwo mɔɔ ɔ bo ɛdelɛ yɛ se la wɔ Baebolo dɔɔnwo anu. Bieko, bɛnwu tete bɛsanloangɛlɛlera mɔɔ le nɔhalɛ na ɔbikye mɔlebɛbo ɛdeɛ ne la dɔɔnwo, na ɛhye ɛmaa bɛde tete Hibulu, Elam nee Giliki aneɛ ne mɔ abo kpalɛ.\nƐnee bɛhyia ngilebɛbo mɔɔ ka Nyamenle edwɛkɛ ne nɔhalɛ nu la. Ɔwɔ kɛ menli mɔɔ kile Baebolo ne abo la fa nɔhalɛlilɛ kile edwɛkɛ ne abo kɛ mɔɔ ɔde ye wɔ mɔlebɛbo ɛdeɛ ne anu la, tɛla kɛ bɛkɛhakyi Nyamenle edwɛkɛ ne mɔɔ vi sunsum nu la. Noko wɔ Baebolo dɔɔnwo anu, Nyamenle duma, Gyihova ne ɛnle nu.\nƐnee bɛhyia Baebolo mɔɔ di ye Kɛlɛvolɛ ne eni la. (2 Samoɛle 23:2) Wɔ bɛsanloangɛlɛlera Baebolo dɛba ne anu, ɛnee duma Gyihova ne finde kɛyɛ 7,000, ɔti Ewiade Fofolɛ Ngilebɛbo ne ɛva ɛwula ɔ bo zo ne bieko kɛ mɔɔ bɛhile ye wɔ ɔ bo ɛkɛ ne la. (Edwɛne 83:18) Neɛnleanu kpalɛ mɔɔ bɛva ɛvolɛ dɔɔnwo bɛyɛ la ɛmaa yɛnyia Baebolo ɛhye mɔɔ maa yɛnwu Nyamenle adwenle wienyi la, na ɔwɔ kɛ yɛfa anyelielɛ yɛkenga. Saa ɛlɛ Ewiade Fofolɛ Ngilebɛbo ne wɔ wɔ aneɛ nu anzɛɛ ɛnlɛ bie a, yɛmaa wɔ anwosesebɛ kɛ ɛmaa ɔyɛ wɔ subane kɛ ɛbagenga Gyihova Edwɛkɛ ne alehyenlɛ biala.—Dwɔhyua 1:8; Edwɛne 1:2, 3.\nDuzu ati a yɛbɔle kpɔkɛ kɛ Baebolo ngilebɛbo fofolɛ nwo hyia ɛ?\nDuzu a ɔwɔ kɛ awie mɔɔ kulo kɛ ɔsukoa Nyamenle ɛhulolɛdeɛ ne anwo debie la yɛ ye alehyenlɛ biala a?\nKenga Ewiade Fofolɛ Ngilebɛbo ne mukenye ne na bua kpuya ɛhye: “Duzu a maanle edwɛbohilelɛ kɔmatii ne yɛle Baebolo ɛhye a?” Akee fa kɛzi bɛhilele ngyehyɛnu ɛhye mɔ abo la toto ngilebɛbo gyɛne mɔɔ bie a ɛlɛ la anwo: Gyɛnɛsese 25:29; Ayezaya 14:23; Mateyu 5:3; 11:12; 1 Kɔlentema 10:24, 25; Felepaema 1:8.\nNea ninyɛne mɔɔ wɔ Ewiade Fofolɛ Ngilebɛbo ne anu la, Baebolo mɔɔ nuhua edwɛkɛ le pɛpɛɛpɛ na ye ɛgengalɛ ɛnyɛ se la.\nFa nwa awie Fa nwa awie Duzu Ati A Yɛyɛ Ewiade Fofolɛ Ngilebɛbo Ne A?\nDuzu Ati A Gyihova Alasevolɛ Ɛyɛ Ewiade Fofolɛ Ngilebɛbo Ne A?\njl ɛzukoalɛdeɛ 4


Asoo Seetan bɔle Yive ɛwɔkɛ kɛ ɔnrɛwu ɛlɛ?\nƐzinzalɛ Arane—Debiezukoalɛ Ɛdeɛ | December 2019\nKENGA YE WƆ Abua Acholi Afrikaans Aja Akha Albanian Altai Alur America Mumule Aneɛ Amharic Amis Arabic Armenian Armenian (West) Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Boulou Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombia Mumule Aneɛ Croatian Cuba Mumule Aneɛ Czech Damara Dangme Danish Digor Douala Drehu Dutch Ecuador Mumule Aneɛ Edo Efik English Esan Estonian Ewe Fante Fijian Finnish Fon French Ga Garifuna Georgian German German Mumule Aneɛ Giliki Gitonga Gokana Greenlandic Guadeloupean Creole Guarani Gujarati Gun Haitian Creole Hausa Herero Hibulu Hiligaynon Hindi Hiri Motu Hmong (White) Honduras Mumule Aneɛ Hungarian Iban Ibanag Ibinda Icelandic Idoma Igbo Igede Iloko Indonesian Isoko Italian Italy Mumule Aneɛ Japanese Javanese Jula Kabiye Kabuverdianu Kachin Kamba Kannada Karen (S'gaw) Kazakh Kazakh (Arabic) Kekchi Khana Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Konkani (Roman) Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexico Mumule Aneɛ Mingrelian Mixe (North Central) Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nigeria Mumule Aneɛ Niuean Norwegian Nyaneka Nyungwe Nzema Okpe Oromo Ossetian Otetela Palauan Pangasinan Papiamento (Curaçao) Persian Pidgin (West Africa) Polish Ponapean Portuguese (Brazil) Portuguese (European) Punjabi Quebec Mumule Aneɛ Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Rutoro Samoan Sangir Sango Saramaccan Sena Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin South Africa Mumule Aneɛ Spain Mumule Aneɛ Spanish Sranantongo Sunda Swahili Swahili (Congo) Swati Swedish Tagalog Tahitian Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuela Mumule Aneɛ Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zapotec (Isthmus) Zulu\nMɔɔ Seetan zele Yive kɛ saa ɔdi kpalɛ nee ɛtane ɛnwunlɛ baka ne ma ne bie a ɔnrɛwu la, ɛnee ɔlɛka ɛkɛla mɔɔ ɛnwu ɛlɛ ngilehilelɛ mɔɔ ɛbu zo ɛnɛ la anwo edwɛkɛ ɔ?\nKyɛkyɛ. Abɔnsam anga angile Yive kɛ saa ɔdi kpalɛ nee ɛtane ɛnwunlɛ baka ne ma ne bie a ɔbawu noko debie wɔ ye nu (mɔɔ ɛnɛ bie mɔ fɛlɛ ye kɛ ɛkɛla la) mɔɔ ɔbahɔzo yeadɛnla aze wɔ ɛleka bie a. Emomu, Seetan luale ɛwɔlɛ ne anwo zo zele Yive kɛ, saa ɔdi baka ne ma ne bie a, ‘ɔnrɛwu’ fee. Ɛnee ɔlɛkile kɛ, ɔbahɔ zo yeadɛnla aze, ɔ nye alie azɛlɛ ye azo wɔ mekɛ mɔɔ Nyamenle ɛnli ɔ nwo zo tumi a.—Gyn. 2:17; 3:3-5.\nSaa ɛkɛla mɔɔ ɛnwu ɛlɛ ngilehilelɛ ne abo ɛnvi Yidɛn a, ɛnee kenlenzu a ɔbɔle ɔ bo a? Yɛnrɛhola yɛnrɛzi ye pi. Yɛze kɛ bɛzɛkyele adalɛ ɛzonlenlɛ kɔsɔɔti wɔ Nowa mekɛ zo Azuyilɛ ne anu. Kɛ mɔɔ Nowa nee ye abusua ne mɔɔ bɛle nɔhalɛ azonvolɛ la ala a nyianle ngoane wɔ Azuyilɛ ne anu la ati, ɛnee bɛ nuhua biala ɛnrɛmaa adalɛ ngilehilelɛ ɛnrɛdɛlɛ.\nYemɔti, ɔbayɛ kɛ ɛkɛla mɔɔ ɛnwu ɛlɛ ngilehilelɛ ne mɔɔ ɛbu la bɔle ɔ bo wɔ Azuyilɛ ne anzi. Mɔɔ Nyamenle maanle menli mɔɔ wɔ Babɛle aneɛ ne yɛle ngakyile ngakyile na bɛbɔle asande bɛhɔle “azɛlɛ ne azo ɛleka biala” la, ɔda ali kɛ ɛnee bɛlɛ ɛkɛla mɔɔ ɛnwu ɛlɛ ngilehilelɛ ne anwo adwenle. (Gyn. 11:8, 9) Ɔnva nwo mekɛ mɔɔ zɔhane adalɛ ngilehilelɛ ne bɔle ɔ bo la, yɛbahola yɛalie yɛali kɛ Seetan Abɔnsam, “adalɛ kɔsɔɔti bɛ ze” ne a gyi ɔ nzi a, na ɔ nye liele kɛ adalɛ ɛhye ɛlɛtɛlɛ ewiade ɛleka biala la.—Dwɔn 8:44.\nKpuya Mɔɔ Vi Kengavolɛma Ɛkɛ—December 2019\nw19 December m. 15\nGyima Lɛ Ye Mekɛ Yɛɛ Bɛ Menle Ɛlielɛ Lɛ Ye Mekɛ\nGyihova Maa Yɛnyia Fanwodi\nAsoo Ɛze Gyihova Kpalɛ?\nAwovolɛ—Bɛtete Bɛ Mra Bɛmaa Bɛhulo Gyihova\n“Bɛyɛ Mo Wɔ Debie Biala Anwo”\nƐvolɛ 2019 Ɛzinzalɛ Arane Ne Anu Edwɛkɛ Mɔɔ Bɛhyehyɛ\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE—DEBIEZUKOALƐ ƐDEƐ December 2019\nFa nwa awie Fa nwa awie ƐZINZALƐ ARANE—DEBIEZUKOALƐ ƐDEƐ December 2019\nƐZINZALƐ ARANE—DEBIEZUKOALƐ ƐDEƐ December 2019


Ɛbɛlɛbɔlɛ Nu Edwɛkɛ: Membɔle Afɔle Mendoale Gyisɛse | Felix Fajardo\nƐzinzalɛ Arane—Debiezukoalɛ Ɛdeɛ | December 2017\nKENGA YE WƆ Afrikaans Albanian Alur Amharic Amis Arabic Armenian Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Dangme Danish Digor Douala Dutch Edo Efik English Estonian Ewe Fijian Finnish Fon French Ga Garifuna Georgian German Giliki Guarani Gujarati Gun Haitian Creole Hausa Herero Hibulu Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe (North Central) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Ponapean Portuguese (Brazil) Punjabi Quechua (Ancash) Quechua (Bolivia) Romanian Russian Samoan Sango Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nMembɔle Afɔle Mendoale Yɛ Menle Ne\nFeliX FaJardo Anloa Edwɛkɛ\n“Saa ɛkɔ daselɛlilɛ a mmasia ɛba ɛke bieko. Saa ɛba a mebabubu ɛ gyakɛ.” Me papa ɛnwunlonwunlanlɛ ne ati, menvile sua nu. Ɛhye a le mekɛ mɔɔ limoa mɔɔ membɔle afɔle kɛ metoa yɛ Menle ne a. Ɛnee menyia ɛvolɛ 16 ala.\nDUZU ati a me papa vale ɛya zɔhane a? Maa mengilehile nu. Bɛwole me wɔ July 29, 1929, na menyinle wɔ namule bie mɔɔ wɔ Bulacan mɔɔ wɔ Philippines la. Ɛnee yɛnlɛ ezukoa dɔɔnwo yɛɛ yɛtetele ninyɛne zo wɔ yɛ ɛbɛlabɔlɛ nu. Mɔɔ mele kakula la, Japan sogyama ratetale Philippines, na bɛbɔle ɔ bo kɛ bɛko. Noko kɛmɔ yɛ namule ne te ɔ nwo la ati, konle ne ambikye yɛ. Ɛnee yɛnlɛ riledio, tɛlevihyɛne nee adwelie kɛlata; ɔti awie mɔ a ɛnee bɛka konle ne anwo edwɛkɛ bɛkile yɛ a.\nYɛle ngakula mɔtwɛ na medame a metɔ zo nwiɔ a, menyianle ɛvolɛ mɔtwɛ la, me nana nee me nenya ravale me hɔle bɛ sua nu. Yɛle Katelekema, noko ɛnee me Nenya anye die ɛzonlenlɛ nwo, ɔti ɔliele ɛzonlenlɛ nwo mbuluku mɔɔ ɔ gɔnwo mɔ vale maanle ye la. Mekakye kɛ ɔvale Protection, Safety, yɛɛ Uncovered mbuluku ne mɔ mɔɔ wɔ Tagalog aneɛ nu * la nee Baebolo ne ɔhilele me. Me nye liele Baebolo ne ɛgengalɛ nwo, titili Edwɛkpa nna ne. Ɛhye maanle menyianle ɛhulolɛ kɛ mesukoa Gyisɛse neazo ne.—Dwɔn 10:27.\nMENZUKOALE KƐ MEBADOA YƐ MENLE NE\nJapan sogyama vile Philippines wɔ 1945. Mekɛ zɔhane me awovolɛ zele me kɛ menzia membɛla sua nu. Ɔti, me nenya maanle mengɔle.\nYeangyɛ, wɔ December 1945, Gyihova Alasevolɛ mɔɔ bɛvi Angat la rahanle edwɛkɛ ne wɔ yɛ namule ne azo. Dasevolɛ kpanyinli ko rale yɛ sua nu na ɔhilehilele mɔɔ Baebolo ne ka fale “mekɛ mɔɔ li awieleɛ” anwo la anu. (2 Tim. 3:1-5) Ɔdole ɛsalɛ ɔvɛlɛle yɛ kɛ anrɛɛ yɛrɛla Baebolo ɛzukoalɛ mɔɔ bɛbayɛ ye wɔ namule bie mɔɔ bikye yɛ azo la bie. Me awovolɛ angɔ, noko mengɔle. Menli kɛyɛ 20 a hɔle a, na bie mɔ bizale Baebolo nu kpuya ngakyile.\nƆluakɛ meande mɔɔ ɛnee bɛlɛka la amuala abo la ati, menyɛle kɛ mekɔ. Noko, mekɛ zɔhane anu, bɛbɔle ɔ bo kɛ bɛto Belemgbunlililɛ edwɛne. Me nye liele edwɛne ne anwo kpalɛ, ɔti meangɔ. Bɛdole edwɛne na bɛyɛle asɔne bɛwiele la, bɛzele yɛ kɛ Molɛ bieko bɛbayɛ nyianu wɔ Angat, ɔti anrɛɛ yɛrɛla.\nYɛ nuhua dɔɔnwo diale kɛyɛ mayɛle nnu (km 8) amaa yɛadwu debiezukoalɛ ne abo wɔ Cruz abusua ne sua nu. Menli 50 a hɔle a, na me nye liele kɛ ngakula mɔɔ wɔ nu bɔbɔ la maanle Baebolo nu kpuya mɔɔ yɛ se la anwo mualɛ la. Kenle ko bie mɔɔ yɛkpɔnenle debiezukoalɛ la, Adiema Damian Santos, adekpakyelɛnli bie mɔɔ anye ɛvi mɔɔ ɛnee ɔle kpanyinli wɔ sua ne azo la zele me kɛ menla. Yɛbɔle Baebolo nu adawu mekɛ tendenle wɔ nɔsolɛ zɔhane.\nMekɛ zɔhane yɛ nuhua dɔɔnwo mɔɔ yɛzukoale Baebolo ne anu mɔlebɛbo ngilehilelɛ ne la liele dole nu ndɛndɛ. Mengɔle nyianu ekyi la anzi, mediema ne mɔ bizale me nee awie mɔ gyɛne kɛ, “Bɛkulo kɛ bɛsɔne bɛ ɔ?” Membuale kɛ, “Ɛhɛe mekulo.” Ɛnee mekulo kɛ ‘mesonle me Menle, Kelaese.’ (Kɔl. 3:24) Yɛhɔle azule bie mɔɔ la ɛkɛ la anloa na bɛzɔnenle yɛ nuhua nwiɔ wɔ February 15, 1946.\nYɛnwunle kɛ, kɛ Kilisienema mɔɔ bɛzɔne yɛ la, ɔwɔ kɛ yɛka edwɛkɛ ne dahuu yɛfa yɛsukoa Gyisɛse. Me papa anye anlie mɔɔ menyɛle la anwo, ɔhanle kɛ, “Ɛle kakula somaa kɛ ɛbaha edwɛkɛ ne. Yɛɛ saa bɛwula wɔ nzule nu a, ɔngile kɛ ɔwɔ kɛ ɛka edwɛkɛ ne.” Mengilehilele nu kɛ, Nyamenle kulo kɛ yɛbɔ Nyamenle Belemgbunlililɛ ne anwo edwɛkpa ne nolo. (Mat. 24:14) Mendoale zo kɛ, “Ɔwɔ kɛ medi ɛwɔkɛ mɔɔ mebɔ Nyamenle la azo.” Mekɛ zɔhane a me papa nwunlonwunlanle me a, kɛ mɔɔ menvale membɔle me edwɛkɛ ne abo la. Ɛnee yeyɛ ye adwenle kɛ ɔnrɛmaa menrɛha edwɛkɛ ne. Mekɛ zɔhane a limoa mɔɔ ɛnee ɔwɔ kɛ mebɔ afɔle amaa meazonle Gyihova a.\nCruz abusua ne zele me kɛ membadɛnla bɛ nwo wɔ Angat. Eza bɛmaanle me nee bɛ ra raalɛ ekyi Nora anwosesebɛ kɛ yɛyɛ adekpakyelɛ. Yɛbɔle adekpakyelɛ gyima ne abo wɔ November 1, 1947. Nora zonlenle wɔ sua gyɛne zo, yɛɛ memboale daselɛlilɛ gyimalilɛ ne wɔ Angat.\nMENYIANLE NWOLƐ ADENLE BIEKO MEMBƆLE AFƆLE\nMenyɛle adekpakyelɛ gyima ne ɛvolɛ nsa la, adiema Earl Stewart mɔɔ yɛ gyima wɔ Bɛtɛle la maanle ɛdendɛlɛ bie hilele menli mɔɔ bo 500 la wɔ Angat ayia ɛleka bie. Ɔmaanle ɛdendɛlɛ ne wɔ Nrelenza nu, na mempɛle ye ɛdendɛlɛ ne sikalɛ wɔ Tagalog nu. Ɛvolɛ nsuu pɛ a menvale mengɔle sukulu a, noko ɛnee yɛ kilehilevolɛma dahuu fa Nrelenza di gyima. Debie bieko mɔɔ boale maanle mendele Nrelenza aneɛ ne abo kpalɛ la a le kɛ ɛnee Baebolo nwo mbuluku ekyi bie a yɛlɛ ye wɔ Tagalog aneɛ nu a. Ɔti, menzukoale dɔɔnwo ne ala wɔ Nrelenza nu. Mendele Nrelenza ne abo, na yemɔ a maanle mengilele ɛdendɛlɛ zɔhane nee gyɛne mɔɔ nzinlii bɛmaanle la abo a.\nAdiema Stewart zele asafo ne kɛ edwɛkpatɛlɛvolɛma ne bahɔ Theocracy’s Increase Assembly mɔɔ bɛbayɛ ye wɔ 1950 wɔ New York, U.S.A. la, ɔti Bɛtɛle kulo kɛ adiema nrenyia ko anzɛɛ nwiɔ mɔɔ bɛle adekpakyelɛma la baboa wɔ Bɛtɛle. Meboka mediema mrenyia mɔɔ bɛvɛlɛle bɛ la anwo. Eza, mengyakyile ninyɛne mɔɔ me nye die nwo la ɛyɛlɛ na mengɔle Bɛtɛle.\nMembale Bɛtɛle wɔ June 19, 1950, na membɔle me gyimalilɛ fofolɛ ne abo. Ɛnee sua dɛba kpole bie mɔɔ gyi azɛlɛ mɔɔ ye kpole bayɛ acre nwiɔ nee foa (ha 1) azo mɔɔ mbaka mgbole ɛbɔ ye ɛyia la a le Bɛtɛle ne a. Mediema mrenyia bulu nee nwiɔ mɔɔ bɛtɛgyale la a ɛnee sonle wɔ ɛkɛ a. Nwonlomɔ maangyee biala meyɛ gyima wɔ egyaade. Akee ɔvi kɛyɛ dɔne ngɔnla mɔɔ kɔ la, meto ninyɛne zo wɔ ɛleka mɔɔ bɛkpo ninyɛne la. Ye ewia zo metoa gyima ko ne ala azo. Mɔɔ edwɛkpatɛlɛvolɛma ne vi maanle maanle avinli nyianu ne rale bɔbɔ la, ɛnee metɛsonle wɔ Bɛtɛle. Menyɛle magazine mɔɔ bɛfa bɛanwa nee mɔɔ bɛhɛla la anwo gyima, eza bɛmaanle menliele nyɛvolɛ; menyɛle debie biala mɔɔ bɛzele me kɛ menyɛ la.\nMENVILE PHILIPINES MENGƆLE GELEADE SUKULU\nWɔ 1952, me nye liele kɛ bɛvɛlɛle me nee mediema nsia gyɛne mɔɔ bɛvi Philippines la kɛ yɛhɔ Geleade Sukulu ne mɔɔ tɔ zo 20 bie la. Mɔɔ yɛhɔle United States la, ninyɛne mɔɔ yɛnwunle ye nee mɔɔ yɛyɛle la dɔɔnwo le fofolɛ wɔ yɛ nye zo. Ɛnee ɛbɛlabɔlɛ ne le ngakyile kolaa fi mɔɔ ɛnee meze ye wɔ namule ekyi ne mɔɔ mevi zo membale la anwo.\nMe nee me gɔnwo mɔ sukuluma wɔ Geleade\nKɛ neazo la, ɛnee ɔwɔ kɛ yɛsukoa kɛ yɛbava sua nu ninyɛne mɔɔ yɛtɛnwunle bie ɛlɛ la yɛali gyima. Nɔhalɛ nu, ɛnee maanle nu tɛnlabelɛ ne noko le ngakyile! Kenle ko nwonlomɔ mɔɔ mendwazole la, ɛnee debie biala mɔɔ wɔ alie nwo la ɛyɛ fufule. Mekɛ zɔhane a limoa mɔɔ menwunle ezukɔtweaba a. Akee menwunle kɛ ɔyɛ ɛyɛlɛ kpalɛ!\nMe nye liele ndetelɛ kpalɛ mɔɔ menyianle wɔ Geleade la anwo somaa, ɔti nzenzaleɛ ɛhye mɔ angyegye me. Kilehilevolɛma ne bɔ mɔdenle kpalɛ na bɛhilele yɛ kɛzi bɛsukoa debie na bɛyɛ neɛnleanu la. Ndetelɛ mɔɔ menyianle wɔ Geleade la maanle menyianle anyuhɔlɛ wɔ sunsum nu.\nMenwiele sukulu ne la, bɛmaanle menyɛle adekpakyelɛ titili mekɛ ekyi wɔ Bronx mɔɔ wɔ New York City la. Wɔ July 1953, mengɔle New World Society Assembly ne mɔɔ bɛyɛle wɔ sua ko ne ala azo la bie. Bɛwiele nyianu ne la, mengɔdoale me gyima ne azo wɔ Philippines.\nMENVILE SUAKPOLE NE AZO\nMediema mrenyia mɔɔ wɔ Bɛtɛle la maanle mengɔnyɛle maangyebakyi gyima. Ɛhye maanle menyianle nwolɛ adenle dɔɔnwo menzukoale yɛ Menle ne mɔɔ dudule adenle hɔle azuamgbole nee ngyikyi zo kɛ ɔkaboa Gyihova mboane ne la. (1 Pita 2:21) Bɛmaanle menyɛle maangyebakyi mɔɔ central Luzon ɛleka dɔɔnwo boka nwo la anu gyima, bɔra zɔhane a le kpole kpalɛ wɔ Philippines a. Bulacan, Nueva Ecija, Tarlac, nee Zambales boka nwo. Ɛnee ɔwɔ kɛ mefo Sierra Madre Awoka ne mɔ mɔɔ zolɛ le awolɛ la amaa meahola meahɔ azua bie mɔ azo. Ahale mɔɔ bɛfa menli nee keteke ɛngɔ ɛleka ɛhye mɔ. Ɔti, ɛnee ɔwɔ kɛ mesɛlɛ delavama mɔɔ bɛka ahale mgbole la kɛ bɛmaa mendɛnla mbaka mɔɔ bɛva bɛgua bɛ ahale ne mɔ anu la azo. Fane dɔɔnwo ne ala bɛmaa mefo bie, noko me nwo kyele me.\nAsafo dɔɔnwo ne ala le ngyikyi yɛɛ bɛdele la ɛtɛkyɛle. Ɔti mɔɔ memboale mediema ne mɔ memaanle bɛyɛle debiezukoalɛ nee daselɛlilɛ gyima ne anwo ngyehyɛleɛ kpalɛ la, bɛ nye liele.\nNzinlii bɛmaanle mengɔnyɛle maangyebakyi bie mɔɔ Bicol maanzinli ne amuala boka nwo la anu gyima. Ekpunli dɔɔnwo mɔɔ adekpakyelɛ titilima ɛlɛtete bɛ wɔ azɛlɛsinli mɔɔ bɛtɛyɛle nuhua gyima ɛlɛ, na bɛte bɛ nwo la a wɔ ɛkɛ a. Wɔ sua ko anu, kuma bie mɔɔ bɛvu ye wɔ azɛlɛ bo na bɛva mbaka nwiɔ bɛgua ye avinli la a le bɛ tiefi a. Mɔɔ mentiale mbaka ne azo la, me nee mbaka ne amuala guale kuma ne anu. Ɔhyɛle ekyii na meahola meaziezie me nwo meahɔli debie nwonlomɔ ne!\nMɔɔ melɛsonle wɔ zɔhane maangyebakyi ne anu la yɛɛ membɔle ɔ bo kɛ medwenle Nora mɔɔ me nee ye bɔle adekpakyelɛ gyima ne abo la anwo a. Mekɛ zɔhane ɛnee ɔle adekpakyelɛ titili wɔ Dumaguete City, na mengɔkpɔlale ye. Yemɔ anzi, yɛhɛlɛle yɛ nwo ngɛlata mekɛ ekyi, na wɔ 1956 yɛgyale. Yɛvale dapɛne mɔɔ limoa wɔ yɛ agyalɛ ne anzi la yɛhɔkpɔlale asafo mɔɔ wɔ Rapu Rapu Bɔra ne azo la. Ɛnee ɔwɔ kɛ yɛfo awoka na yɛtia dɔɔnwo, noko nea anyelielɛ mɔɔ ɔyɛ kɛ yɛzonlenle mediema mɔɔ wɔ namule ɛhye mɔ azo kɛ agyalɛma a!\nBƐVƐLƐLE YƐ WƆ BƐTƐLE BIEKO\nYɛyɛle neavolɛ adenduvo gyima ne kɛyɛ ɛvolɛ nna anzi la, bɛvɛlɛle yɛ kɛ yɛrɛla Bɛtɛle. Ɔti, mekɛ tendenle mɔɔ meva meyɛ gyima wɔ Bɛtɛle la bɔle ɔ bo wɔ January 1960. Meva mekɛ tendenle mezukoa ninyɛne dɔɔnwo mevi mediema mɔɔ lɛ ɛzonlelilɛ ngakyile la ɛkɛ, na Nora noko ɛyɛ gyima ngakyile dɔɔnwo wɔ Bɛtɛle.\nMelɛmaa ɛdendɛlɛ wɔ nyianu bo na awie ɛlɛkile ɔ bo wɔ Cebuano aneɛ nu\nƆle nyilalɛ kɛ menwu kɛ menli dɔɔnwo ɛlɛsonle Gyihova wɔ Philipines la. Mɔɔ membale Bɛtɛle kɛ kpavolɛ mɔɔ metɛgyale la, ɛnee nolobɔlɛma 10,000 a wɔ maanle ne anu a. Ɛnɛ, nolobɔlɛma mɔɔ bo 200,000 la a wɔ Philippines a, na Bɛtɛlema dɔɔnwo ɛlɛboa daselɛlilɛ gyima ne mɔɔ anwo hyia la.\nMekɛ ne ɛlɛkɔ la ɛnee ɔhyia kɛ yɛtɛlɛ Bɛtɛle sua ne anu. Neazo Eku ne zele yɛ kɛ yɛkpondɛ azɛlɛ mɔɔ bɛbazi sua fofolɛ mɔɔ le kpole wɔ zolɛ la. Me nee adiema ne mɔɔ nea ɛleka mɔɔ bɛpelente mbuluku azo la hɔle azua mɔɔ bikye ɔfese ne la, kɛ yɛkpondɛ awie mɔɔ ɔkulo kɛ ɔtɔne ye azɛlɛ la. Yɛanyia awie; azɛlɛ menle ko bɔbɔ zele yɛ kɛ: “Chinama ɛndɔne. Yɛtɔ.”\nMelɛkile ɛdendɛlɛ mɔɔ Adiema Albert Schroeder ɛlɛmaa la abo\nNoko, kenle ko bie mɔɔ yɛ nye ɛnla la azɛlɛ menle ko bizale yɛ saa yɛkulo kɛ yɛtɔ ye azɛlɛ ne a, ɔluakɛ ɛnee ɔlɛtu yeahɔ United States. Yemɔ maanle edwɛkɛ dɔɔnwo mɔɔ yɛ azibɛnwo la sisile. Awie gyɛne noko yɛle kɛ ɔtɔne ye azɛlɛ na ɔzile awie mɔ gyɛne mɔɔ de bikye ye la adua kɛ bɛdabɛ noko bɛdɔne bɛ ɛdeɛ. Yɛholale yɛdɔle nrenyia ne bɔbɔ mɔɔ hanle kɛ “Chinama ɛndɔne” la azɛlɛ ne. Yeangyɛ, Bɛtɛle sua ne kpole yɛle kɛ dɛba ne mɔnwo nsa. Ɛnee medie medi kɛ Gyihova Nyamenle kulo kɛ ɔba ye zɔ.\nWɔ 1950, ɛnee medame a mele ekyi kpalɛ wɔ Bɛtɛle abusua ne anu a. Ɛnɛ, me nee me ye a yɛyɛ mgbanyinli kpalɛ a. Metɛnunle me nwo kɛ mendoale yɛ Menle ne wɔ ɛleka biala mɔɔ ɔzele me kɛ mengɔ la. Nɔhalɛ nu, me awovolɛ dule me vile bɛ sua nu, noko Gyihova ɛmaa menyia abusua kpole mɔɔ me mediema diedima a wɔ nu la. Me adwenle nu ɛnyɛ me kesee fee kɛ Gyihova bamaa yɛ sa aha mɔɔ yɛhyia nwo la, ɔnva nwo gyimalilɛ mɔɔ yɛbanyia la. Me nee Nora anye sɔ nziezielɛ biala mɔɔ Gyihova ɛvi atiakunlukɛnlɛma nu ɛyɛ la, na yɛmaa awie mɔ anwosesebɛ kɛ bɛzɔ Gyihova bɛnlea.—Mal. 3:10.\nMekɛ bie, Gyisɛse dole ɛsalɛ vɛlɛle adwuledievolɛ bie mɔɔ bɛfɛlɛ ye Mateyu Livae la kɛ: “Bɛla badoa me.” Duzu a ɔyɛle a? ‘Ɔgyakyile debie biala wɔ ɛkɛ na ɔdwazole ɔdoale Gyisɛse.’ (Luku 5:27, 28) Medame noko menyianle nwolɛ adenle zɔhane ala, na melɛfi ahonle muala anu meamaa awie mɔ anwosesebɛ kɛ bɛdabɛ noko bɛyɛ bie na bɛbanyia nyilalɛ dɔɔnwo.\nƆyɛ me fɛ kɛ melɛkɔ zo meazonle wɔ Philippines la\n^ ɛden. 6 Gyihova Alasevolɛ a yɛle a, na ɛnɛ bɛnyɛ ye bieko.\n“Meze Kɛ Ɔbadwazo”\n“Melɛ Anyelazo Wɔ Nyamenle Anu”\nKpuya Mɔɔ Vi Kengavolɛma Ɛkɛ\nAwovolɛ—Bɛboa Bɛ Mra Bɛmaa Bɛnwu ‘Nrɛlɛbɛ Na Bɛnyia Ngoane’\nNgakula—‘Bɛhɔ Zo Bɛyɛ Bɛ Ngoanelielɛ Nwo Gyima’\nƐBƐLABƆLƐ NU EDWƐKƐ Membɔle Afɔle Mendoale Yɛ Menle Ne\nƐvolɛ 2017 Ɛzinzalɛ Arane Ne Mɔ Anu Edwɛkɛ Mɔɔ Bɛhyehyɛ\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE—DEBIEZUKOALƐ ƐDEƐ December 2017\nƐZINZALƐ ARANE—DEBIEZUKOALƐ ƐDEƐ December 2017\nƆle Nyilalɛ Kɛ Me Nee Mrenyia Mɔɔ Ɛnyi Sunsum Nu Yɛle Gyima La